text:
1) Mbese birashoboka ko umuntu yakwiyanga? Niba bidashoboka se, uwiyahura abiterwa n’iki?
Igisubizo: Nta muntu wiyanga, ahubwo ashobora kwiganyira uko ari bitewe n’ibyo yifuza, bikaba byamuviramo no kwigirira nabi. Kwiyahura si ukwiyanga, kuko muri kamere ya muntu kwikunda biza imbere. Ahubwo uwiiyahura abiterwa n’ibibazo biba byamurenze, agahitamo gupfa mu kimbo cyo kubaho mu mibabaro cyangwa mu gahinda. Ijambo ry’Imana ribivuga neza: Abefeso 5:29, “kuko ari nta muntu wakwanga umubiri we, ahubwo yawugaburira akawukuyakuya nk’uko Kristo abigirira Itorero”.
2) Mbese kwiyahura ni icyaha?
Igisubizo: Kwiyahura ni icyaha kuko uwiyahuye aba yishe umuntu (kwiyica); kandi imibiri yacu ari urusengero rw’Imana. Nuko rero, urusengero rw’Imana rukwiye kubahwa. Ni cyo gituma n’umuntu wese urya cyangwa unywa ibintu bidafitiye umubiri akamaro ahubwo biwangiza, abikora abizi (nkana) kandi abishaka, ntibizabura kumubera icyaha kuko urusengero rw’Imana rukwiye kubahwa. Bibiliya ibisonura neza:
1 Abakolinto 3: 16-17, “Ntimuzi yuko muri urusengero rw’Imana, kandi ko Umwuka w’Imana aba muri mwe? Umuntu utsemba urusengero rw’Imana, Imana izamutsemba kuko urusengero rw’Imana ari urwera, kandi urwo rusengero ni mwe.”
3) Mbese iyo umuntu yitanze akabura ubuzima bwe cyangwa akabuhungabanya ntaba akoze icyaha kuko imibiri yacu ari urusengero rw’Imana?
Igisubizo: Kwitanga bitandukanye no kwiyahura; uwitanga abiterwa n’urukundo, naho uwiyahura abiterwa n’ibibazo. Kuba uwitanga nawe ubuzima bwe buhungabana cyangwa akabubura, icyo si ikibazo kuko kwitanga bitabayeho, icyo gihe n’ubundi hari ubuzima bwahungabana cyangwa bugatakara. Mbese si byiza kuba Kristo yarahisemo gupfa ari umwe tukarokoka turi benshi?
4) Mbese abiyahuzi bica abantu, ibyo bakora na byo ni ubutwali?
Igisubizo: Uruhande rumwe, abiyahuzi bashobora kwitwa intwali: igihe ibyo bikorwa by’ubwiyahuzi babikora mu rwego rwo kwitangira abarengana; ariko babikoze kubera izindi mpamvu byababera icyaha.
Evangelist Munyeshyaka Jean Paul


c: text/html

text:
Buri gihugu kigira umuco utandukanye n’uw’ibindi, hakaba n’ubwo usanga igihugu runaka cyarimitse amahame runaka yabaye nk’asanzwe nyamara ku banyamahanga bikagaragara nk’ibitangaje cyane. Uburyo abana bafata amazina muri Iceland, nta munyamahanga bitatangaza.
Iceland cyangwa se Repubulika ya Islande, ni ikirwa kiri hagati y’inyanja ya Atlantic y’Amajyaruguru na Arctic. Ni ikirwa gifite kilometero kare (km2) 103.000, kikaba gituwe n’abaturage 332.529, bigatuma ari nacyo gihugu cyo ku mugabane w’u Burayi gifite ubucucike bw’abaturage buri hasi kurusha ibindi, kuko usanga kilometero yose ituwe n’abaturage batagera kuri 4.
Aba baturage ba Iceland ariko, baba abakobwa n’abahungu, abasaza n’abakecuru, abagabo n’abagore, bahabwa amazina mu buryo bwihariye kandi bushobora gutangaza abanyamahanga. Ni umuco kandi bikaba ihame bimitse bagenderaho, kugirango umubyeyi n’umwana bagire amazina afitanye isano uko byagenda kose.
Urugero rufatika, wakwibaza ku bakinnyi b’ikipe y’umupira w’amaguru ya Iceland yatsinze u Bwongereza kuri uyu wa Mbere, ikayisezerera mu mikino ya Euro 2016. Aba bakinnyi bose, amazina yabo aherwa na "Son" kandi si aba gusa, n’abandi b’iwabo bubahiriza ihame mu kwita amazina.
Aba bakinnyi b’umupira w’amaguru bitabajwe mu mukino batsinzemo u Bwongereza, ni Halldorsson, Saevarsson, Arnason, Sigurdsson, Skulason, Gudmundsson, Sigurdsson, Gunnarsson, Bjarnason, Sigthorsson, Bjarnason, Bodvarsson na Traustason
Ihame n’umuco wo muri Iceland mu kwita abana amazina, ni uko umwana w’umuhungu agomba gufata izina rya se akongeraho "Son", hanyuma umwana w’umukobwa we agafata izina rya se akongeraho "dóttir". Aha wakwibaza uko uzavuka kuri uwo mwana we bazamwita, ariko bo uko babigenza, buri wese aba afite amazina abiri (nom & prenom) hanyuma iridaherwa na "Son" niryo umwana azafata hiyongereho ako kajambo. Mbese muri macye, bakoresha irindi zina ritakoreshejwe.
Urugero, niba umugabo yitwa Halldorsson Steven, umwana azabyara azamwita Stevenson hanyuma yongereho irindi, wenda dufate John Stevenson. Uyu nawe naramuka abyaye umuhungu, azamwita Johnson yongereho izindi zina rindi. Aha ariko iyo umwana avutse ari umukobwa hongerwaho "dóttir", bivuga ko byanze bikunze uba uzi ko umwana wa John Stevenson azitwa Johndóttir bakongeraho irindi rimwe.

robotstxt: allowed

filter: keep


text:
Bruxelles:igitambo cya Misa yo gusabira nyakwigendera Colonel Patrick KAREGEYA
Ihuriro Nyarwanda RNC-comite ya Buruseli,
Ryishimiye kubatumira mugitambo cya Misa yo gusabira nyakwigendera Colonel Patrick KAREGEYA, misa yo kumusabira ikazaba kuri taliki 23 Gashyantare 2014, guhera saa sita n’igice (12H30) ikazabera kuri paruwasi ya Saint-Charles Karreveld : Avenue du Karreveld, 15 Molenbeek.
Kubagenda na métro ufata Roi Baudouin ukaviramo Ossegem ukazamuka 500m kuri feu rouge ugafata iburyo .
Tubate tubashimiye kuza kwifatanya natwe.
Umuhuzabikorwa wa comité ya Buruseli
Alexis RUDASINGWA


text:
Iherezo ry’ikintu riruta intangiro yacyo, uw’umutima wihangana aruta uw’umutima w’umwibone – Umubwiriza 7:8
Yesu yaje mu isi, yigishije abantu gutekereza ku iherezo ryabo. Yababuriye ko ubutunzi butarimo Imana ntacyo bumaze. Ni kimwe no kuba umunyedini gusa nta kwizera. Ijambo ry’Imana riduhugurira kenshi gutekereza ku iherezo ryacu.
Igihe Yesu yabwiraga Marita ati "unyizera azabaho nubwo yaba yarapfuye (Yohana 11:12), yeruriye abantu ko niba bashaka kubaho iteka nta handi babonera ubwo bugingo keretse muri we“ .Yesu aramubwira ati "Ni jye nzira n’ukuri n’ubugingo ntawujya kwa Data ntamujyanye"– Yohana 14:6.
Bibiliya igaragaza neza ko Uburakari bugereranywa n’ubwicanyi. "Mwumvise ko abakera babwiwe ngo ‘Ntukice, uwica akwiriye guhanwa n’abacamanza.Ariko jyeweho ndababwira yuko umuntu wese urakarira mwene se akwiriye guhanwa n’abacamanza, uzatuka mwene se ati ‘Wa mupfu we’, akwiriye guhanirwa mu rukiko, uzabwira mwene se ati ‘Wa gicucu we’, akwiriye gushyirwa mu muriro w’i Gehinomu “ Matayo 5-21-22. Ku bw’ibyo iki cyaha n’ubwo abantu bamwe bagifata nk’icyoroheje nyamara bibiliya idusaba kukizibukira kuko uburakari bushobora kuba umuzi w’ibibi byinshi.
Umukristo akwiye kurangwa n’ubushishozi mu byo akora byose. Akwiye kujya agenda yitonze kuko aba atwaye amabanga y’ Imana kandi akwiye kuba ikitegererezo cy’ imirimo myiza. Ubwenge burinda ubugingo bw’ubufite – Umubwiriza 7: 12. Ubu bwenge buvugwa hano ni ubwo kubaha Imana no kuva mu byaha. "Kubaha Uwiteka ni ishingiro ry’ubwenge, Abakora ibyo bafite ubwenge nyakuri, Ishimwe rye rihoraho iteka ryose "- Zaburi 111:10.
Kugira ngo ukomeze ubwenge nyakuri, bukoyobora bukanagushoboza kwanga ikibi; ukwiye kwiyegurira Imana kuko Yesu Kristo ari we bwenge abantu bashobora kuboneramo ubugingo.


text:
Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose - Abaroma 12:2
Intambara duhoramo muri iyi si ni ugushaka gusa n’abandi ndetse rimwe na rimwe tugashaka kubasumba mu byo babamo. Uwo ni wo mutima w’ ibigezweho mu myamabarire, imigendere, mu myumvire, mu myidagaduro n’ibindi.
Usanga abantu benshi cyane cyane urubyiruko bashaka kujyana n’igihe "kugendana n’ibigezweho". Bibiliya yo itugira inama ngo "ntimwishushanye n’ab’ iki gihe". Ibi ntibivuga ko tutagomba gukoresha ibikoresho bigezweho cyangwa kwambara imyenda igezweho, ariko dufite igipimo. NI ukumenya neza ibyo Imana ishaka.
Mu myambarire, mu myitwarire, mu myidagadurire, ikintu cyose dukora cyangwa tuzakora tugomba kwirinda icyica itegeko Imana yatanze mu ijambo ryayo kandi tukirinda ikibangamira abandi kikabagusha. "Byose turabyemererwa koko ariko ibigira icyo bitumarira si byose. Ntihakagire umuntu wizirikana ubwe, ahubwo azirikane mugenzi we"-1 Abakorinko 10:23-24.
Kumenya icyo Imana itegeka, tukirinda guca ukubiri na cyo bisohoza itegeko rya mbere riruta ayandi, naho ibibangamira abandi tukabyirinda bidufasha gusohoza itegeko rya kabiri riruta ayandi – Ariko Abafarisayo bumvise yuko yatsinze Abasadukayo, bakananirwa kumusubiza, bateranira hamwe, umwe muri bo w’umwigishamategeko amubaza amugerageza ati ”Mwigisha, itegeko rikomeye mu mategeko ni irihe?“ Na we aramusubiza ati ” ‘Ukundishe Uwiteka, Imana yawe umutima wawe wose n’ubugingo bwawe bwose n’ubwenge bwawe bwose.’ Iryo ni ryo tegeko rikomeye ry’imbere. N’irya kabiri rihwanye na ryo ngiri ‘Ukunde mugenzi wawe nk’uko wikunda. Muri ayo mategeko yombi, amategeko yose n’ibyahanuwe ni yo yuririraho.“ - Matayo 22:37-40
Kurikiza impanuro Bibiliya itanga mu gitabo cy’ Umubwiriza ngo ”Wa musore we, ishimire ubusore bwawe n’umutima wawe ukunezeze mu minsi y’ubuto bwawe, kandi ujye ugenda mu nzira umutima wawe ushaka no mu mucyo wo mu maso yawe, ariko menya yuko ibyo byose bizatuma Imana igushyira mu rubanza. Nuko rero ikure umubabaro mu mutima wawe, kandi utandukanye umubiri wawe n’ibibi bikube kure, kuko ubuto n’ubusore ari ubusa.“- Umubwiriza 11:9-10


text:
Kolera ni indwara iterwa n’agakoko kaza mu mazi mabi, cyangwa yanduzwa no kunnywa amazi yanduye no kurya ibiryo byanduye. Ibyo bigaterwa no kuba utakarabye intoki mu gihe utegura amafunguro yawe, yanduzwa kandi nísazi zagiye ku musarane (amabyi) zikajya ku biryo.kolera yiganza cyane ahantu hatari amazi meza anyura mu matiyo cyanecyane mu migezi itemba no mu bizenga. Kolera ni icyorezo cyane ahantu mu byaro.
Ibiyiranga
Ikimenyetso cy’ingenzi ni uguhitwa. Umubiri ntubasha gukoresha amazi nibitunga umubiri noneho umurwayi akarwara umnwuma, akananirwa, akagira inyota. Umubiri we urumirana, akagira iseseme ndetseakabara mu nda.
Kuyirwanya
Ni byiza ko wisubiza amazi uba watakaje unywa amazi arimo umunyu ndetse n’isukari.


text:
lun.
28
févr.
2011
ISOMO RYA MBESE
Mwene Siraki (Sir 44, 1.9-13)
1Mureke dusingize abantu bacu b’ibyamamare, ba bakurambere bacu uko ibisekuru byabo byagiye bisimburana. 9Hari kandi n’abibagiranye burundu, barazimira nk’aho batabayeho, bahinduka nk’aho batigeze babaho, kimwe n’abana babakurikiye. 10Nyamara ariko dore abantu baranzwe n’ineza, ibikorwa byabo by’ubutungane ntibyibagiranye. 11Ababakomokaho bakomeza umurage mwiza, ari wo uranga n’urubyaro rwabo. 12Ababakomokaho bibanda ku masezerano, bakayatoza n’abana babo. 13Urubyaro rwabo ruzabaho iteka, n’ikuzo ryabo ntirizasibangana.
ZABURI (Zab 149, 1-2, 3-4,5-6a.9b)
Inyik/Uhoraho ashimishwa n’umuryango we.
Nimuririmbire Uhoraho indirimbo nshya,
mumusingirize mu ikoraniro ry’abayoboke be.
Israheli niyishimire Uwayiremye,
abahungu b’i Siyoni bahimbazwe
n’ibirori bakorera umwami wabo.
Nibasingize izina rye bahamiriza,
bamuvugirize ingoma n’inanga.
Kuko Uhoraho ashimishwa n’umuryango we,
ab’intamenyekana akabahaza umukiro.
Bayoboke be nibahimbazwe no kumukuza,
ndetse bavugirize impundu no ku mariri yabo;
bakore mu gahogo barata Imana.
Ngiryo ishema ry’abayoboke b’lmana!
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya.
Hahirwa umuntu uhimbazwa n’amategeko y’Uhoraho:
Yera imbuto uko igihe kigeze.
Alleluya.
IVANJILI
Mariko (Mk 11,11-25)
Muri icyo gihe, Yezu amaze kwakiranwa impundu nyinshi 11agera i Yeruzalemu, yinjira mu Ngoro y’Imana. Amaze kwitegereza byose hirya no hino, umugoroba ukubye arasohoka, ajyana na ba Cumi na babiri i Betaniya. 12Bukeye, bahagurutse i Betaniya, Yezu aza gusonza. 13Akiri kure, arabukwa igiti cy’umutini gifite amababi, ajya kureba ko hari imbuto yakibonaho, acyegereye asanga ni ibibabi bisa, kuko kitari igihe cyacyo cyo kwera. 14Abwira icyo giti ati «Ntihakagire umuntu urya imbuto zawe ukundi!» Ubwo abigishwa be baramwumvaga.
15Baragenda bagera i Yeruzalemu. Yezu yinjira mu Ngoro y’Imana, atangira kwirukana abacuruzi n’abaguzi barI mu Ngoro; ahirika ameza y’abavunjaga amafaranga, n’intebe z’abacuruzaga intima, 16kandi abuza abikoreraga imitwaro kwahuranya ikibuga cy’Ingoro. 17Nuko abigisha ababwira ati«Mbese ntihanditswe ngo ‘Inzu yanjye izitwa inzu yo gusengerwamo n’amahanga yose, naho mwebwe mwayigize ubuvumo bw’abambuzi!’»18Abatware b’abaherezabitambo n’abigishamategeko ngo babimenye, bashaka ukuntu bamwicisha ariko bakamutinya, kuko rubanda rwatangariraga inyigisho ze.19Bugorobye, Yezu n’abigishwa be bava mu mugi.
20Mu gitondo bahita, babona wa mutini wumye kugeza mu mizi. 21Petero yibuka ibyabaye maze abwira Yezu ati «Mwigisha, cya giti wavumye dore cyumye cyose!» 22Yezu aramusubiza ati «Nimwemere Imana! 23Ndababwira nkomeje ko uwizera Imana ashobora kubwira uriya musozi ati ‘Shyiguka aho wirohe mu nyanja’, niyizera adashidikanya ko ibyo avuze biba, bizaba. 24Ni cyo gituma mbabwira nti ‘Icyo musabye cyose musenga, mwizere ko mugihawe, kandi muzagihabwa.’ 25Kandi igihe muhagaze musenga, mujye mubabarira uwo mwaba mufitanye akantu, kugira ngo namwe So wo mu ijuru abababarire ibicumuro byanyu. »


text:
Amatungo yorojwe abaturage ni ihene 25 zifite agaciro k’amafaranga 750 000 Frw). Aba bakozi bibumbiye mu kimina bise Imanzi bakoze iki gikorwa nyuma yo kwifatanya n’abaturage bo mu Murenge wa Rukumberi mu muganda tariki ya 26 Ugushyingo2016, aho bateye imbuto y’imyumbati ku buso bwa hegitari 42 mu kagari ka Ntovi kamwe mu tugize Umurenge wa Rukumberi.
Uhagarariye aba bakozi bibumbiye mu kimina bise Imanzi, Byiringiro Jean Claude, yagize ati “Ihene ni itungo ritagorana kandi ritanga umusaruro mu buryo bwihuse. Aya matungo azanabaha ifumbire, kandi azabafasha gukemura ibibazo byabo bitandukanye byabadindizaga mu iterambere,’’
’’Ibi bijyanye n’umuco twatojwe wo gufasha no gufashanya nk’abanyarwanda bigamije kwishakamo ibisubizo tutarinze gutegereza ibiva hanze.’’
Mu kwigishwa ibijyanye no kwizigamira, abaturage babwiwe ko kwizigamira bishingiye ku kwigomwa ibintu runaka bigateganyirizwa igihe kizaza nk’amafaranga, imyaka ( umusaruro w’ubuhinzi), amatungo n’ibindi.
Ubuyobozi bw’Umurenge wa Rukumberi bwo buvuga ko ariya matungo azafasha abaturage gukemura ibibazo bitandukanye kandi na none ngo azabafasha mu buhinzi kuko bagiye kubona ifumbire izaturuka kuri ayo matungo. Ngo abahawe amatungo ni abari bayakeneye kuko ntayo bagiraga.
Aba bakozi bigishije abaturage ko bagomba kureka kugendera ku mvugo za cyera zishobora kubuza abantu kuzigama. Zimwe muri zo ni imigani nka ‘Urondereza ubusa bukimara’, ‘Amavuta y’umugabo ni amuraye ku mubiri’ n’izindi zumvikanisha ko ibyo umuntu afite byose aba agomba kubikoresha. Iyo myumvire ngo igomba guhinduka abantu bakamenya kwizigamira no muri bike bafite, maze ngo bikaba inkingi yo kwigira no kwiteza imbere.
Ikimina Imanzi kigizwe n’abanyamuryango 120. Ubuyobozi bwacyo buvuga ko nyuma yo kubona ibyiza n’akamaro ko kwibumbira hamwe, abanyamuryango bagize igitekerezo cyo kubishishikariza abanyarwanda binyuze mu buryo bw’ibiganiro ku kwizigamira nk’inkingi yo kwigira no kwiteza imbere.
Mwenedata François utuye mu Murenge wa Rukumberi avuga ko akamaro ko kwizigamira akumva neza kuko we yizigamiye imyaka n’amatungo none ngo ibura ry’imvura ntabwo ryamuhungabanije cyane kuko ngo yagobotswe n’ibyo yari yarizigamiye.
Mukamazimpaka Beata uba mu muryango w’abantu batandatu ni umwe mu bahawe ihene, avuga ko izamufasha kujya atanga ku gihe amafaranga y’ubwisungane mu kwivuza, kubona ay’ishuri, ibikoresho n’ibindi. Amafaranga yo gukoresha ibintu bya ngombwa nk’ibyo ngo hari igihe yajyaga ayabura akabyihorera.
Abahawe ihene bose, nizimara kubyara nabo bazoroza abandi, bityo amatungo agere ku mubare munini w’abayakeneye. Ni ubwa gatatu aba bakozi bafashije abatishoboye mu bikorwa nk’ibi ngarukamwaka.


text:
Guhamya iby’Imana, intwaro yo kunesha satani.
“Ibiri muri iki gitabo cy’amategeko ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditswemo byose. Niho uzahirwa mu nzira zawe, ukabashishwa byose, mbese sinjye ubigutegetse? Nuko komera ushikame, ntutimye kandi ntukuke umutima, kuko Uwiteka Imana yawe iri kumwe nawe aho uzajya hose” (Yosuwa 1:8-9).
Aya ni amagambo Yosuwa mwene Nuni, yabwiwe n’Imana nyuma yo guhabwa inshingano zo gusigara mu mwanya wa Mose amaze gupfa, Bibiriya ikaba yerekana Yosuwa nk’uwari usanzwe aba hafi cyane ya Mose amufasha umurimo w’Imana,ariko akaba asa nk’uwagaragazaga imbaraga ze n’ubwitange cyane murugamba n’intambara, mbese ntiyabonekaga cyane mu buyobozi, nyamara n’ubwo atari asanzwe ayobora, Imana yamubonyemo ubushobozi bwo gutwara ubwoko bwayo, n’ubwo bibiriya yerekana ko yari ahawe inkoni y’ubushumba mugihe kitari cyoroshye, Imana yamusezeranije ko ijambo ryayo rizamubera intwaro n’ inkomezi mubyo azanyuramo byose.
Si kubwa Yosuwa gusa twahereyeho duterura aya magambo, kuko iyo usomye zaburi ya 119 guhera ku murongo wa mbere hari amagambo agira ati: « Hahirwa abagenda batunganye, bakagendera mu mategeko y’uwiteka, hahirwa abitondera ibyo yahamije, bakamushakisha umutima...nagushakishije umutima wose ntukunde ko nyoba ngo ndeke ibyo wantegetse Nabikiye ijambo ryawe mu mutima wanjye , kugira ngo ntagucumuraho, aha umwami Dawidi nawe akaba yarahamyaga uruhare n’imbaraga z’ijambo ry’Imana mu kunesha Satani ukubahisha Imana .
Muby’ukuri Bene data, ijambo ry’Imana ni rizima, rifite imbaraga kandi rigira ubugi buruta ubw’inkota zose, rirahinguranya ndetse kugeza ubwo rigabanya ubugingo n’umwuka, rigabanya ingingo n’umusokoro kandi ribangukira kugenzura ibyo umutima wibwira ukagambirira. Abaheburayo 4:12” bityo iyo urivuga ugahamya iby’Imana ribasha kugira umumaro kuwo uribwira, rigahindukira nawe rikakubera ingabo, rikagukomeza, nk’uko inkota ebyiri zityazanya kandi kuribwiriza abandi bigasa nko kubatsaza, niko nawe utyara nyuma yo gutyaza abandi, ukagira ubugi,ukongererwa imbaraga zo kwirinda,maze satani akabura aho aguhera.


text:
Urwenya-" none ko ndeba inyama, injangwe yo iri he ?"
" none ko ndeba inyama, injangwe yo iri he ?"
Umugabo yagiye ku isoko agura ikilo cy’inyama arazizana aziha umugore we ngo aziteke. Mu gihe umugore yari atetse za nyama, umugabo we yari hafi aho afata agacupa mbega ategereje ko bamutumaho ko byatunganye. Umugore rero yikundiraga agatukura, aragakaranze ari nako agenda yongeramo ibirungo nuko agasosi kamera neza ku buryo kamuteye
gutangira kujabura (kwarura ibitarashya). Yakomeje kujabura kugeza inyama azimazemo. Kera kabaye umugabo arataha asanga ibisorori ku meza ariko atangiye kwiyarurira abona nta nyama zirimo niko kubaza umugore ati "Ese ko nta nyama ndebamo wazishyize he ?" "Umugore
aramusubiza ati "injangwe yaziriye irazimara". Umugabo n’umujinya mwinshi afata ya njangwe ayishyira ku munzani asanga ipima ikilo (1Kg) abaza umugore we ati" none ko ndeba inyama, injangwe yo iri he ?"
Shyiraho Igitekerezo!
Subscribe to: Post Comments (Atom)


text:
dim.
21
juil.
2013
1. Amasomo y’iki cyumweru aragaruka ku ngingo yo kwakira neza abantu no kugira urugwiro. Haba mu gitabo cy’Intangiriro aho Abrahamu yakira Imana yari inyuze aho mu ishusho ry’abagabo batatu yagiye kubona akabona bamuhagaze imbere, haba no mu Ivanjili aho Yezu agera i Betaniya akakirwa na Mariya na Marita, intero ni ukumenya ko uje atugana agomba kwakirwa mu cyubahiro no murugwiro.
2. Kwakira uje atugana n’umutima mwiza, kumuzimanira uko dushoboye, ni urugero Abrahamu aduhaye. Ntiyari azi ko ari Imana yamugendereye, yakoze ibyo yagombaga gukora mu bwiyoroshye no murukundo, nyuma aza kubona ako abashyitsi be badasanzwe igihe mu ijwi ryabo Uhoraho yamubwiraga ati: “Nzagaruka iwawe undi mwaka iki gihe; icyo gihe Sara umugore wawe, azaba yarabyaye umwana w’umuhungu.” Kwakira uje atugana, ngicyo icyo buri muntu asabwa. Abramu ntiyigeze yicara mu gihe abashyitsi be barimo kwakirwa, bikaba ari ikimenyetso cy’uko yifuzaga ko bakwakirwa neza, bagahabwa icyubahiro. Uje atugana aba adukunze, uje atugana ntadusaba byinshi, icyo adusaba ni urugwiro.
3. Kumenya guha bagenzi bacu, abashyitsi bacu ku gihe cyacu ngo tubumve, tubakire, ni indi nyigisho ikomeye Abramu atwigisha. Umushyitsi ni intumwa y’Imana. Nk’uko abanyarwanda babivuga, umushyitsi akurisha imbuto kuko ikimugenza ari urukundo, ikimugenza ni ineza. “Shobuja, niba ngize ubutoni mu maso yawe, ntuce ku mugaragu wawe. Nibazane utuzi mwoge ibirenge, muruhukire mu nsi y’iki giti; mbazanire n’igisate cy’umugati musame agatima mbere yo gukomeza urugendo, ubwo mwanyuze hafi y’umugaragu wanyu.”
4. Uku kwakirana abashyitsi urugwiro, nibyo dusanga murugo rwa Mariya na Marita, aho Yezu ageze nk’umushyitsi. Turabona Marita ahihibikana ashaka icyo yakwakiriza Yezu. Marita ni na we uzabwira Yezu ati: “Mwigisha, nta cyo bikubwiye kubona murumuna wanjye (Mariya) amparira imirimo yose ? Mubwire aze amfashe!” Yezu aramuha igisubizo gitangaje, agira ati: “Marita, Marita, uhagaritse umutima kandi urahihibikanywa na byinshi ; nyamara ibya ngombwa ni bike, ndetse ni kimwe gusa. Mariya rero yahisemo umugabane mwiza, udateze kuzamwamburwa.” Yezu atanga iki gisubizo, ntabwo ashaka kugaragaza ko guhihibikana ushaka ibyo wakiriza abantu ari bibi, guhihibikana ushaka icyatunga umuryango ari bibi; nta nubwo ashaka kugaragaza ko gutwarwa no kumurangamira, ugatwarwa n’amasengesho aho gukora n’imirimo itunga ubuzima ikazamura n’abandi aribyo ashyize imbere kuruta ibindi. Icyo Yezu yifuza kugaragaza ni uko mu byo dukora byose, kwibuka kugira umwanya wo kwicara ku birenge bye no kumutega amatwi ari ikintu gikomeye kandi gisumba byose. Kumenya kwiyaka ibituma duhuga, kumenya kwiyaka urusaku rw’isi maze tukabona akanya gato ko gutuza no gutega amatwi Umwigisha, ni uguhitamo neza kuko bitanga ubuzima bwa bundi buturuka kuri Yezu tuba twahisemo gutega amatwi.
5. Mubyo dukora byose, mubyo tubamo byose kumenya kwinyakura, kumenya gushakira akanya Yezu maze akadufasha kuzirikana k’ubuzima no kubyo dukora, ni ubwenge butangaje atwigisha uyu munsi. Kumenya gusiga mu mfuruka z’umutima wacu akanya n’iyo kaba gatoya gatuma twirinda kubaho tujugunyanze, gatuma umutima wacu uhora ukereye kwakira Imana no kuyitega amatwi, gatuma duhorana urugwiro n’ineza tugaragariza abandi, nibyo Yezu atwifuzaho. Guhora turi connectés ku Mana no ku mutima nama wacu, ngubwo ubutumwa Yezu ageza kuri Marita no kuri twe uyu munsi.
P. Jean Damascène MUGIRANEZA


text:
jeu.
02
août
2012
ISOMO RYA MBERE
Isomo ryo gitabo cy’Umuhanuzi Yeremiya (Yer 30, 1-2.12-15.18-22)
1Uhoraho abwira Yeremiya iri jambo : 2“Uhoraho, Imana ya Israheli avuze atya : Uzandike mu gitabo amagambo yose nakubwiye. 12Ni jye ubwanjye wabatangarije umukiro kandi nywubagezaho; nta bwo ari imana y’inyamahanga iba iwanyu. Bityo rero muri abahamya banjye, naho jye ndi Imana – uwo ni Uhoraho ubivuze – 13Nta muntu ufite wo kukurengera, igikomere cyose kibonerwa umuti, ariko icyawe nta miti yakivura. 14Abakunzi bawe bose barakwirengagije, ntibakikwitayeho ! Naragukomerekeje boshye ukubiswe n’umwanzi; ari na cyo gihano cyawe kubera ibicumuro byawe bitagira ingano, n’ibyaha byawe bidahwema kwigaragaza. 15Kuki utakishwa n’uruguma rwawe ? Igikomere cyawe ntigishobora gukira ! Nakugize ntyo kubera ibicumuro byawe bitagira ingano, n’ibyaha byawe bidahwema kwigaragaza.
18Uhoraho avuze atya : Nzavugurura amahema ya Yakobo, abayatuye mbagirire impuhwe: buri mugi uzongera wubakwe ku musozi wawo, na buri nzu nziza isubire mu kibanza cyayo. 19Abantu bazavuza impundu zo gushimira, ziherekezwe n’amajwi menshi y’ibyishimo. Nzabaha kororoka ubutazagabanuka, nzabubahiriza kandi ntibazasuzugurwa. 20Abana babo bazasubizwa ubutoneshwe bahoranye, umuryango wabo ushinge imizi imbere yanjye, maze mpane ababashikamiraga bose. 21Umwami wabo azaba ari umwe muri bo, umutware wabo azabakomokemo, kandi nzamuzane mwiyegereze. Ni nde rero watinyuka kunyegera ? Uwo ni Uhoraho ubivuze. 22Muzambera umuryango, nanjye mbabere Imana.”
ZABURI (Zab 102 (101), 16-18, 19-21, 29.22-23)
Inyik/ Igihe Imana izakoranya umuryango wayo bundi bushya, Izigaragaza yuje ikuzo.
Amahanga yose azatinya izina ry’Uhoraho,
n’abami bose b’isi bazatinye ikuzo ryawe,
kuko Uhoraho azubaka Siyoni bundi bushya,
akahigaragariza yuje ikuzo;
ubwo agahugukira isengesho ry’abanyazwe ibyabo,
akita ku byo bamusaba.
Ibyo ngibyo nibyandikirwe igisekuruza kizaza,
maze umuryango mushya uzasingize Uhoraho;
kuko Uhoraho yarungurukiye mu bushorishori bw’ijuru,
aho ari mu Ngoro ye akareba ku isi,
kugira ngo yumve amaganya y’imfungwa,
kandi abohore abaciriwe urwo gupfa.
Abahungu b’abagaragu bawe bazatura,
maze ababakomokaho bazarambe imbere yawe.
Nuko bazamamaze muri Siyoni izina ry’Uhoraho,
n’ibisingizo bye muri Yeruzalemu,
igihe ingoma n’amahanga bizibumbira hamwe,
kugira ngo bigaragire Uhoraho !
IBANGONDIRIMBO RIBANZIRIZA IVANJILI (Zab 130 (129), 5)
Alleluya Alleluya.
Amizero yacu ari muri Uhoraho !
Nimwizere Ijambo rye.
Alleluya.
IVANJILI
+ Matayo (Mt 14, 22-36)
Muri icyo gihe, Yezu amaze kugaburira imbaga mu butayu, 22ategeka abigishwa be kujya mu bwato no kumutanga hakurya, igihe agisezerera rubanda. 23Amaze kubasezerera, azamuka umusozi kugira ngo asengere ahiherereye. Umugoroba ukuba ari wenyine. 24Naho ubwato bwari bugeze kure y’inkombe, buhungabanywa n’imivumba kuko umuyaga wabuturukaga imbere.
25Nuko bujya gucya, aza abasanga agenda hejuru y’inyanja. 26Abigishwa babonye agenda hejuru y’inyanja bakuka umutima bati « Ni baringa ! » Bashya ubwoba ni ko kuvuza induru. 27Ako kanya Yezu arababwira ati « Nimuhumure ni jye ; mwigira ubwoba ! » 28Petero ni ko kumusubiza ati « Nyagasani, niba ari wowe tegeka ko ngusanga ngenda ku mazi. » 29Yezu ati « Ngwino. » Nuko Petero ava mu bwato agenda ku mazi asanga Yezu. 30Ariko abonye ko umuyaga uteye inkeke, agira ubwoba atangira kurohama, nuko atera hejuru ati « Nyagasani, nkiza ! » 31Ako kanya Yezu arambura ukuboko, aramusingira ati « Wa mwemera gato we, ni iki cyatumye ushidikanya ? » 32Nuko ageze mu bwato umuyaga urahosha. 33Abari mu bwato bamupfukamira bavuga bati « Koko uri Umwana w’Imana ! »
34Bamaze kwambuka bagera mu karere ka Genezareti. 35Abantu baho bamumenye bakwiza inkuru muri ako karere kose; ni ko kumuzanira abarwayi babo bose. 36Baramwinginga ngo abareke bakore ku ncunda z’igishura cye gusa, nuko abazikozeho bose bagakira.


text:
UMUGABO aho ava akagera burya agira umutima ukomeye! Umva ?#?story? umugore numugabo babanye imyaka myinshi babana mumahoro, bitunze kdi bifashije bafite abana barindwi(7) nuko ba 6 arabigisha amashuli mugihe bakuze mama wabo arabakoranya ati" bana bange ejo nzabereka sowanyu kuko uriya siwe so, nuko abana barasara bazana na police umugabo avakukazi asanga akavuyo babana bati turashaka badata? umugabo agwa murujijo ati mwasaze cg? muhumure ndiso! nuko nyina afata telephone ahamagara ?#?mayor? ati ngwino utware umwana woe! Mayor atezamo ni modoka ihenze atwara umwana we, arongera ahamagara ?#?afande? ngwino utware akana kawe, afande atezamo na escoti ze atwara umwana muri (konvoiye) abigenza atyo paka kumwana wagatandatu(6) asigaza umwana umwe ahetse mumugongo umugore ati i'm sorry chr uyu nsigaranye niwe wawee! Umugabo ati" URAKOZE NGWINO DUTAHE"
?#?NB?:-Ubuse Abaye ariwoe wabyifatamo ute?
-Abagore burya kko nibo bamenya se wabana arko njye nakurangiza kbsa!
UMUGABO aho ava akagera burya agira umutima ukomeye!
UMUGABO aho ava akagera burya agira umutima ukomeye! Umva ?#?story? umugore numugabo babanye imyaka myinshi babana mumahoro, bitunze kdi bifashije bafite abana barindwi(7) nuko ba 6 arabigisha amashuli mugihe bakuze mama wabo arabakoranya ati" bana bange ejo nzabereka sowanyu kuko uriya siwe so, nuko abana barasara bazana na police umugabo avakukazi asanga akavuyo babana bati turashaka badata? umugabo agwa murujijo ati mwasaze cg? muhumure ndiso! nuko nyina afata telephone ahamagara ?#?mayor? ati ngwino utware umwana woe! Mayor atezamo ni modoka ihenze atwara umwana we, arongera ahamagara ?#?afande? ngwino utware akana kawe, afande atezamo na escoti ze atwara umwana muri (konvoiye) abigenza atyo paka kumwana wagatandatu(6) asigaza umwana umwe ahetse mumugongo umugore ati i'm sorry chr uyu nsigaranye niwe wawee! Umugabo ati" URAKOZE NGWINO DUTAHE"


text:
mar.
21
août
2012
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 9, 1-7 ; 10, 18-22)
Muri iyo minsi, 9,1Numva Uhoraho Imana ambwira mu ijwi riranguruye ati “Mube hafi mwe mushinzwe guhana umugi, buri wese afate mu kiganza cye intwaro yo kurimbura.” 2Hanyuma mbona abantu batandatu, batambuka baturutse mu irembo ryo hejuru ryerekera mu majyaruguru, buri muntu yitwaje intwaro yo kwica. Hagati yabo hari umuntu wambaye umwenda w’ihariri, akagira no ku mukandara we igikoresho cyo kwandikisha cyari kigenewe umwanditsi. Nuko barinjira maze bahagarara imbere y’urutambiro rw’umuringa. 3Ubwo ikuzo ry’Imana ya Israheli riva ku mukerubimu ryari ririho rigana ku muryango w’Ingoro, rihamagara wa muntu wambaye umwenda w’ihariri akagira no ku mukandara igikoresho cyo kwandika; 4maze Uhoraho aramubwira ati “Nyura mu mugi, rwagati muri Yeruzalemu, maze ushyire ikimenyetso ku gahanga k’abantu bariho baganya, bakaba barizwa n’ayo mahano yose ariho ayikorerwamo.”
5Numva abwira abandi bantu ati “Nimukurikire uwo muntu, namwe munyure mu mugi kandi mwice. Ntimugire n’umwe murebana impuhwe cyangwa ngo mumubabarire; 6baba abasaza, abasore n’amasugi, abana n’abagore, mwice kandi mubatsembe bose. Ariko umuntu wese ufite ikimenyetso ku gahanga, uwo ntimumukoreho. Ndetse ahubwo nimutangirire ku Ngoro yanjye.” Nuko bahera ku basaza bari mu Ngoro. 7Hanyuma arababwira ati “Nimuhindanye Ingoro, ibikari byayo mubyuzuzemo intumbi ! Ngaho mugende.” Nuko baragenda bica abatuye umugi bose.
10,18Ikuzo ry’Uhoraho risohoka riturutse imbere y’umuryango w’Ingoro, maze rihagarara ku bakerubimu. 19Nuko abakerubimu barambura amababa, bazamuka mbareba n’inziga zizamukana nabo; bahagarara ku rugi rw’irembo ry’iburasirazuba bw’Ingoro y’Uhoraho, ikuzo ry’Imana ya Israheli riri hejuru yabo. 20Byari bimeze rwose nka bya binyabuzima nigeze kubona mu nsi y’Imana ya Israheli, ubwo nari ndi ku ruzi rwa Kebari, nuko menya ko ari abakerubimu. 21Buri mukerubimu yari afite umutwe w’impande enye n’amababa ane, bakagira n’ibintu bimeze nk’ibiganza by’umuntu mu nsi y’amababa yabo. 22Imitwe yabo yasaga rwose nk’iyo nari nigeze kubona, ubwo nari ndi ku nkombe y’uruzi rwa Kebari. Nuko buri mukerubimu akagenda aboneje imbere ye.
ZABURI (Zab 113 (112), 1-2, 3-4, 5-6)
Inyik/ Ikuzo ry’Uhoraho risumba ijuru.
Bayoboke b’Uhoraho, nimuhanike ibisingizo,
maze musingize izina ry’Uhoraho !
Izina ry’Uhoraho nirisingizwe,
ubu ngubu n’iteka ryose !
Kuva igihe izuba rirashe kugeza ubwo rirenga,
nihasingizwe izina ry’Uhoraho !
Uhoraho asumba kure amahanga yose,
n’ikuzo rye rigasumba ijuru.
Ni nde wamera nk’Uhoraho Imana yacu,
we utetse ijabiro hejuru iyo gihera,
maze akunama akareba ijuru n’isi hasi ye ?
IBANGONDIRIMBO RIBANZIRIZA IVANJILI (2Kor 5, 19)
Alleluya Alleluya.
Imana yiyunze n’abantu bose muri Kristu,
natwe idushinga ubutumwa bwo kubunga na Yo.
Alleluya.
IVANJILI
+ Matayo (Mt 18, 15-20)
Muri icyo gihe, Yezu abwira abigishwa be ati 15“Umuvandimwe wawe naramuka acumuye, umusange maze umuhane mwiherereye. Nakumva uzaba ukijije uwo muvandimwe. 16Natakumva uzashake umuntu umwe cyangwa babiri, kugira ngo ibyo bikiranurwe n’abagabo babiri cyangwa batatu. 17Niyanga kumva abo ngabo ubibwire ikoraniro. Niyanga kumva ikoraniro, abe akubereye nk’umunyamahanga n’umusoresha. 18Ndababwira ukuri : ibyo muzaba mwaboshye mu nsi byose bizabohwa no mu ijuru; n’ibyo muzaba mwabohoye mu nsi bizabohorwa no mu ijuru. 19Byongeye kandi ndababwira ukuri : niba babiri muri mwe ku isi bashyize hamwe ngo bagire icyo basaba, bazagihabwa na Data uri mu ijuru. 20Koko iyo babiri cyangwa batatu bateraniye hamwe mu izina ryanjye, mba ndi aho hagati yabo.”


text:
sam.
25
mai
2013
ISOMO RYA MBERE
Igitabo cy’Imigani (Imig 8, 22-31)
Nimwumve ibyo Ubuhanga butangaza : 22“Uhoraho ni jye yahereyeho arema, mbanziriza ibindi yahanze byose. 23Nimitswe kuva kera na kare, kuva mu ntangiriro mbere y’uko isi ibaho. 24Igihe amazi magari yari atarabaho, n’amasoko adudubiza atararemwa, jyewe nari naravutse. 25Igihe imisozi n’utununga byari bitarashingwa, jyewe nari naravutse. 26Nariho mbere y’uko arema isi, hamwe n’ubutaka n’ibiyigize byose. 27Igihe yahangaga ijuru, agaca uruziga rw’ikirere hejuru y’amazi magari, nari mpari. 28Igihe yakoranyaga ibicu byo mu kirere, n’amasoko yo mu nsi y’isi akuzura amazi, 29igihe yategekaga inyanja kutarenga inkombe yayo, akanatera imbago z’urugabaniro rw’isi, 30ubwo nari iruhande rwe nk’umwana ukunzwe, ngahora mushimisha buri munsi, simpweme kumukina imbere 31no kwisanzura ku isi ye, kandi nezezwa no kuba mu bantu.”
ZABURI (Zab 8, 4-5, 6-7, 8-9)
Inyik/ Uhoraho, Mutegetsi wacu,
mbega ngo izina ryawe riramamara ku isi hose !
Iyo nitegereje ijuru ryaremwe n’ibiganza byawe,
nkareba ukwezi n’inyenyeri wahatendetse,
ndibaza nti “Umuntu ni iki kugira ngo ube wamwibuka ?
Mwene muntu ni iki kugira ngo ube wamwitaho ?”
Rwose habuzeho gato ngo umunganye n’imana ;
umutamiriza ikamba ry’ikuzo n’uburanga,
umugira umwami w’ibyo waremye,
umwegurira byose ngo abitegeke :
Amatungo yose, amaremare n’amagufi,
ndetse n’inyamaswa zo mu gasozi,
inyoni zo mu kirere n’amafi yo mu nyanja,
hamwe n’ibyogoga mu mazi byose.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 5, 1-5)
Bavandimwe, 1ubwo rero twagizwe intungane n’ukwemera, dufite amahoro ku Mana muri Yezu Kristu Umwami wacu. 2Ku bwe twashyikiriye mu kwemera iyi neza tuganjemo, none twiratira gutegereza ikuzo ry’Imana. 3Si ibyo byonyine, twiratana ndetse n’ibitotezo, kuko tuzi ko ibitotezo bitera kwihangana, 4ukwihangana kugatera kudahemuka, ukudahemuka na ko kugatera kwizera, 5ukwizera ntigutamaze, kuko urukundo rw’Imana rwabuganijwe mu mitima yacu na Roho Mutagatifu twahawe.
IBANGONDIRIMBO RIBANZIRIZA IVANJILI (Hish 1, 8)
Alleluya Alleluya.
Hubahwe Imana Data, na Mwana, na Roho Mutagatifu :
Imana iriho, yahozeho kandi igiye kuza.
Alleluya.
IVANJILI
+ Yohani (Yh 16, 12-15)
Muri icyo gihe, Yezu agiye kuva kuri iyi si ngo asange Se, yabwiye abigishwa be ati 12“Ndacyafite byinshi nababwira, ariko ubu ntimwashobora kubyakira. 13Ariko Roho Nyir’ukuri uwo naza, azabayobora mu kuri kose kuko atazavuga yitumirije, ahubwo azavuga ibyo yumvise byose kandi akazabahanurira n’ibizaza. 14Azampesha ikuzo, kuko azahabwa ku byanjye akabibamenyesha. 15Ibyo Data atunze byose ni ibyanjye ; ni cyo kinteye kuvuga ko azafata ku byanjye maze akabibamenyesha.”


text:
AGAKIZA NIKI? Rev Sebugorore
Agakiza n’impano umuntu ahabwa n’Imana ku buntu, Abefeso 2:1-9; Tito 3:5.
NI IBIHE BIMENYETSO BYEREKANA KO UMUNTU YAKIJIJWE BYUKURI?
* Guhinduka: Agakiza kagomba guhindura umuntu. Ubuhamya bw’umuntu bwa nyuma bugomba gutandukana n’ubuhamya bwe bwa kera, Abefeso 4:17 kugeza chap 5:1-5.
Guhinduka bigomba gufata ku myumvire y’umuntu ku mpande zose: amarangamutima y’umuntu, umwuka, ubugingo n’umubiri.
* Umuntu wakijijwe yera imbuto, Ibyak 16:33; 3:9; Lk 1:47; 8:39.
* Arangwa no kwezwa: Bisobanura kureka ibyaha, ukiyegurira Imana, ukirinda ibibi, Abalewi 22:9.
* Arangwa no gusenga no guterana n’abandi bo mu nzu y’Imana, Ibyak 1:12-14; 2:46; Abah 10:25.
* Agirana ubusabane n’Imana mu ijambo ryayo, Yoh 14:15.
* Agira ubuntu bwinshi n’umwete ku murimo w’Imana, Ibyak 10:1-4; Abefeso 2:10
* Yageragezwa ku mpande zose, ariko akanesha, Yak 1:12; Abarom 8:35,38-38
Imana yamugerageza, Itang 22:1-14
Satani yamugerageza, Yobu 1:6-21.
Inshuti n’abavandumwe baba irembo ry’ibigeragezo
Bene so bakugerageza
Abo mubana, abo mukorana bakugerageza.
IBINTU BITANU BIKOMEYE MU BUTUMWA BW’AGAKIZA
* Kwizera: Kwizera niryo shingiro, niyo ntambwe ya 1 umunyabyaha atera ngo yinjire mu gakiza k’Imana, Ibyak 16:30-31.
* Intambwe ya 2 ni Ukwihana ibyaha: Kwihana ni ugutsindwa, ukemera intege nke zawe, Ibyak 2:37-38
* Intambwe ya gatatu ni Ukwatura: Kwatura ni ukwemera gutsindwa n’urubanza ukoresheje akanwa kawe, ukagaragaza ukuri ko mu mitima, hataboneka, Zab 51:1-21; Abarom 10:9-10; 1Abakorint 19:18.
* Ikindi gikomeye ni ukuvuka ubwa kabiri: Ni ngombwa kandi ni igikorwa Imana ubwayo yikorera, ikagikora mu mitima w’umuntu uyizeye.
Mbere yo guhinduka umwana ( adoption), nkuko bikorwa mu muryango wakiriye umwana, umuntu wari upfuye azize ibyaha n’ibicumuro, ahabwa ubugingo bushya atarakwiriye bitewe n’igikorwa cy’Imana cyo ku mubyara ubwa kabiri. Aba ahindutse umuntu mushya mu muryango mushya w’Imana.
* Ikindi ni ugutsindishirizwa: Gutsindishiriwa ni ijambo ry’ubutabera riduha gutekereza ku bibera mu urukiko cyangwa ibihakorerwa. Umuntu wakoze icyaha, akaza guhindurwa umwere, akabarwaho gukiranuka, aba atsindishirijwe. Imana ni umucamanza, Krisito ni "Avocat", icyaha ni ukwica amategeko, kwihana ni ukwemera icyaha, Imbabazi ni ukubabarirwa byose, gutsindishirizwa ni ugusubizwa agaciro wari warabuze. Ibi nta wundi tubikesha ni Krisito wabaye impongano y’ibyaha byacu.
MBESE UMUNTU ASHOBORA GUTAKAZA AGAKIZA?
1. Calvin: wigishijwe na St Augustin avuga ko uwakiriye agakiza atagatakaza n’ubwo yasubira inyuma ku iherezo yakongera agasubira mu gakiza, aha Calvin yemera "Predestination" ko ibyo ukora byose ari Imana iba yabikugeneye.
2. ARIMINIUS w’Umuholande we ahamya ko umuntu ashobora gutakaza agakiza burundu kandi akarimbuka. Mwene data, Imana igufashe agakiza wakiriye ukagundire ntuzagatakaze. Kwirengagiza agakiza ni ukwirengagiza ikintu gikomeye mu ubuzima, Abaheb 2:3-4.
Rev SEBUGORORE Henry


text:
Polisi y’u Rwanda ifatanyije n’abafatanyabikorwa bayo mu kurwanya ibyaha ku itariki 7 Nyakanga bakomeje ubukangurambaga bwo kurwanya ibiyobyabwenge, mu biganiro batanze bakaba barasobanuriye abitabiriye icyo gikorwa ububi bw’ibiyobyabwenge ndetse banasaba gufata ingamba.
Igikorwa nyiri zina cyabereye mu mu ntara y’Amajyepfo mu karere ka Nyanza, umurenge wa Busasamana mu kagari ka Nyanza. Aha hakaba hari hateraniye abantu bagera ku 3500 barimo abakora umwuga wo gutwara abagenzi kuri moto, abanyeshuri bo mu bigo bitandukanye byo muri uyu Mujyi, abawutuyemo, n’abawukoreramo imirimo itandukanye.
Aganira na bo, Umuyobozi w’agashami gashinzwe kurwanya ibiyobyabwenge kabarizwa mu ishami rya Polisi y’u Rwanda ry’ubugenzacyaha (CID), Superintendent of Police (SP) Christophe Semuhungu yababwiye ubwoko bw’ibiyobyabwenge, ingaruka zo kubikoresha no kubikwirakwiza, n’uko bagira uruhare mu kubirwanya.
Yababwiye ko ibiyobyabwenge bikunze kugaragara mu Rwanda harimo ibivanwa hanze y’igihugu nk’urumogi, n’inzoga zitemewe zengerwa hirya no hino mu gihugu nka Muriture, Ibikwangari, n’izindi.
SP Semuhungu yabasobanuriye ko ibi biyobyabwenge bitera uwabinyoye gukora ibyaha nko gukubita no gukomeretsa, gufata ku ngufu, gusambanya abana, n’ihohoterwa rishingiye ku gitsina.
Yagize ati,"Ibi byaha ndetse n’ibindi ntarondoye ababinyoye babikora kubera ko nta mutimanama baba bafite. Ubwo mumaze gusobanukirwa ububi bwabyo murasabwa rero kubyirinda kandi mugire uruhare mu kubirwanya mutanga amakuru y’ababinywa, ababitunda, n’ababicuruza."
Yabwiye kandi abari aho ati," Nta cyiza cyabyo. Ndizera ko mujya mwirebera ubwanyu uko bigenza ababinyoye. Abantu bamwe babyishoramo bibwira ko bagiye gukira; ariko aho kubakiza birabakenesha kuko iyo babifatanwe barafungwa; ndetse bagacibwa ihazabu, kandi na byo bikangizwa."
Yakomeje ababwira ati,"Hari abantu bibwira ko kubinywa bituma umuntu yibagirwa ibibazo yari afite; ariko aho kubyibagirwa bituma ahubwo akora ibyaha."
Yasoje ubutumwa bwe abasaba kutabinywa, kutabicuruza, no kutabikwirakwiza, kandi bagatanga amakuru y’ababikora.
Mu ijambo rye, Umuyobozi mukuru ushinzwe kurwanya Sida n’izindi ndwara mu Kigo cy’igihugu cy’ubuzima, Dr Turate Innocent yasobanuriye abari aho ko ikiyobyabwenge ari ikintu cyose gihindura imitekerereze n’imyitwarire bikagira ingaruka ku buzima bw’umuntu, cyaba kinyowe, gihumetswe cyangwa gitewe mu rushinge, n’ubundi buryo bwose cyafatwamo.
Yakomeje ababwira ko ikinyobwa cyose kirengeje igipimo cya mirongo ine na gatanu ku ijana (45%) bya alukoro n’ikindi cyose kitujuje ibyangombwa byo kuba cyanyobwa, gifatwa nk’ikiyobyabwenge.
Dr Turate yababwiye ko ibiyobyabwenge bitera ababinywa uburwayi butandukanye, maze abasaba kunywa ibinyobywa byemewe n’amategeko kandi bidafite ingaruka mbi ku buzima bwabo.
Umuyobozi w’akarere ka Nyanza wungirije ushinzwe imibereho myiza y’abaturage,Umutesi Solange yashimye abatanze ibiganiro,kandi asaba ababihawe kwirinda ibiyobyabwenge no gukurikiza inama bagiriwe.


text:
Luka 13:6-9 - Kandi abacira uyu mugani ati"Hariho umuntu wateye umutini mu ruzabibu rwe, bukeye araza awushakaho imbuto arazibura. Abwira umuhinzi ati ’Dore none uyu mwaka ni uwa gatatu, nza gushaka imbuto kuri uyu mutini sinzibone. Uwuce, urakomeza kunyunyuriza iki ubutaka?’
Na we aramusubiza ati ’Databuja, uwureke uyu mwaka na wo, nywuhingire nywufumbire, ahari hanyuma wakwera imbuto. Icyakora nutera uzawuce.’ "
Maze gusoma kuri uyu mugani nasanze buri wese yawisuzumiramo atekereza ku buryo yabaye ho muri uyu mwaka tugiye gusoza ndetse n’intego yakwiha muri 2016.
Hari amasomo 6 nakuyemo:
1) Ibyo Imana yagombaga gukora mu buzima bwawe yarabikoze byose. Yarakurinze, yakwitayeho, yaguhaye ubuzima, yaguhaye agaciro, yaragukunze, yarakugaburiye, etc.
2) Imana yagushakagaho imbuto muri uyu mwaka. Umuzabibu ntabwo ari ururabo rw’umurimbo. Ni igiti kigomba kwera imbuto. Nawe wasabwaga kwera imbuto. Ibuka ko hari imbuto z’uburyo bubiri ( Soma Abagalatiya 5:19-23) hanyuma wibaze izo weze muri 2015.
3) Imana yarakwihanganiye n’ubwo ku bwawe utakoze nk’uko wabisabwaga. Imana yacu ni inyembabazi. Itinda kurakara.
4) Imbabazi wahawe zigira iherezo. Ntabwo ukwiye gupfusha amahirwe ubusa. Ubu noneho urasabwa guhindura icyerekezo kugirango utazatungurwa.
5) Imana ikongereye andi mahirwe yo kubaho muri 2016 kugirango uzere imbuto uteze mu mwaka turimo gusoza.
6) Imana niyo igufasha kwera imbuto. Icyo usabwa gusa n’ukuyizera no kuyumvira.
Ndifuza ko buri wese usoma ubu butumwa afata umwanya agateketeza ku buzima bwe n’icyo Imana imusaba gukora muri 2016. Mugire umunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Negotiable
Tubafitiye Amapiece Yose / Importation of All Spare Parts & Accessoirs / Importation de Toutes les pieces de rechange dont Vous avez Besoin !!!!!!!! Category: Car Engines
Posted on: 25-Nov-2013
Announce Location
- City: IBULUSELI
- Country: Belgium
Murashacyisha amapiece y'imodoka yanyu cyangwa murashaka kuyacuruza; Mubonye igisubizo kucyibazo cyanyu. Dushobora kubabonera Amapiece y'ubwoko bwose kubiciro bwiza cyane. Mwaba mushaka amashya cyangwa aya occassion d'Europe turayababonera yose.
Mwikwirirwa muta igihe mutwoherereze Email kuri imalieurope@gmail.com mutubwira piece cyangwa moteur mifuza turahita tubaha DEVIS (igiciro) nimubigura bibajyereho m'ubyumeru bibiri k'IPOSITA cyangwa ku Biro bacu (KICUKIRO Zniniya).


text:
Waba uzi icyo Imana yakuremeye?
Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo. Abefeso 2:10
Imana ntiyaremeye umuntu kwiyangiza no kuba imbata y’ibyaha, ahubwo twaremewe imirimo myiza muri kristo yesu, iyo Imana yiteguriye kera kugira ngo tuyigenderemo.
Hano muri Matayo 5:16 Yesu yaravuze ati: " Nta bakongeza itabaza ngo baritwikirize intonga, ahubwo barishyira ku gitereko cyaryo rikamurikira abari mu nzu bose, abe ari ko umucyo wanyu ubonekera imbere y’abantu kugira ngo babone imirimo yanyu myiza bahereko bahimbaze so wo mu ijuru.
Muri iri jambo hari ahavuga ngo"abe ari ko umucyo wanyu ubonekera imbere y’abantu kugira ngo babone imirimo yanyu myiza baherako bahimbaze so wo mu ijuru."
Mu yandi magambo imirimo yacu ntishobora kugaragarira abantu ko ari myiza idakorewe mu mucyo, kandi uwo mucyo si umucyo w’izuba cg w’ukwezi bibiliya itubwira.
Ahubwo ni uwo dusanga mu gitabo cya Yohana 8:12: " Yesu yongera kubabwira ati: ‘ni jye mucyo w’isi. unkurikira ntazagenda mu mwijima na hato, ahubwo azaba afite umucyo w’ubugingo.
Rero imirimo ikorewe muri yesu ni yo mirimo igaragarira abantu ko ari myiza, ndetse bikanatuma bahimbaza Imana yo mu ijuru.
Kubw’ibyo rero tugomba gukora imirimo myiza muri yesu,tutitaye ku nyungu tuyifitemo cyangwa ku mashimwe y’abantu cg se no kunyiturano yayo ahubwo tukayikora nk’inshingano kandi mu rukundo.
Bibiliya iravuga ngo “uzi gukora neza ntabikore bimubere icyaha”.
Amahoro y’Imana abane namwe!
Evangelist Shema Prince.


text:
Urunyuzuwera avuga ko inzu ye yasenywe n’imvura, amaze igihe gito apfakaye mu 2012.
Yagize ati “Nahuye n’ibibazo bikomeye imvura iransenyera nkajya mba mu mbeho n’abana bato,umugabo yari amaze gupfa,ndahangayika ku buryo numvaga ntabona imbere yanjye.”
Avuga ko kuba nta wundi muryango agira wari kumufasha, ibibazo byabaye byinshi bimuviramo guhungabana. Kubera iki kibazo aho yajyaga gusaba ubufasha bamubonagamo uburwayi bwo mu mutwe.
Amaze umwaka umwe atagira icumbi, nibwo ishuri rya IPRC East ryamwubakiye, ku mudugudu ava mu manegeka.
Nyuma yo kubona icumbi, Urunyuzuwera avuga ko yavuye mu bwigunge, ndetse abasha no kongera kwita ku muryango we ibitekerezo biri hamwe.
Mapendo Gilbert umuyobozi w’umurenge wa Kibungo avuga ko uyu mugore yari yarihebye, bikamuviramo guhungabana bikomeye.
Ati”Uyu mubyeyi yari yarihebye bikomeye kubera ibibazo byo kutagira aho aba, bigatuma agira ihungabana rikomeye,bamwe bari batangiye kumwita umurwayi wo mu mutwe.”
Mapendo avuga ko ihungabana Urunyuzuwera yari afite, ryaterwaga gusa n’ibibazo byo kutagira aho aba, kuko ubu bamubona ari umuntu muzima udafite ikibazo.


text:
Nyamasheke: Isuzuma ry’imihigo ribanziriza irya nyuma ryagaragaje ko akarere gahagaze neza
Akarere ka Nyamasheke karagaragaza ko gafite gahunda ihamye yo kwesa imihigo kagombaga gushyira mu bikorwa muri uyu mwaka w’ingengo y’imari urangira wa 2012-2013. Ibi byagaragajwe kuri uyu wa kabiri, More...
Rwanda | Rusizi: Nkombo barasabwa gushyira ingufu mu burezi
Abatuye umurenge wa Nkombo uri rwagati mu mu kiyaga cya Kivu, barasabwa kurushaho kwitabira gahunda za Leta, bagashyigikira uburezi kuko ari inkingi ya mwamba mu iterambere. Ibyo babisabwe n’Umuyobozi w’Intara More...


text:
Uko wakora ubusitani buberanye n’ahantu hato hatari igipangu
Hari inzu zimwe na zimwe ziba zifit imbere y’inzu hato kandi nta gipangi kiriho kihakingiriza. Nubwo aho hantu aba ari hato naho hari uburyo wahakorera ubusitani hakarushaho kuba heza.
Dore uko wakora ubusitani buberanye n’ahantu hato :
Gutera imikindo ku mpera hagati ugashyiramo indabyo ngufi : iyo ufite ahantu hato kandi nta gipangu ukora ubusitani busanzwe ugashyiramo indabyo ngufi ariko ku mpande ugashyiraho imikindi cyangwa se n’izindi ndabyo zijya kuba ndende kugirango zihishe inzu ireke kuba ku gasozi cyane kandi hakanasa neza.
Gukora inzira y’amapave ahandi ukaHatera ibyatsi bigufi ; Ushoboa kandi gukora ubusitani bw’ibyatsi bigufi gusa ubundi ugakora inzira y’amabuye cyangwa se amapave bitewe nuko wishoboye nabyo bisa neza.
Gutera indabyo zitari ngufi cyane imbere y’umuryango : ushobora kandi gutera indabyo zitari ngufi cyane ukajya uziconga kugirango zitaba ndende cyane imbere y’umuryango ahasigaye imbere ukahatera ibyatsi bigufi.
Gutera ibiti birebire bike imbere y’umuryango ; gutera ibiti birebire bike nka bibiri gusa nabyo bigaragara neza imbere y’inzu ifite ahantu hato kandi hatati igipangu.
Kuhamena amabuye ugatera indabyo nke : hari n’ubundi buryo bwo kumena amabuye imber y’umuryango cyangwa se ukagenda uhashyira amapave ubundi ukajya usigaza agace gato ugateramo indabyo nke cyane.
Ubwo ni bumwe mu buryo bwo gukora ubusitani imbere y’urugo rutagira gipangu kandi rufite pariseri nto.
Gracieuse Uwadata


text:
Hari Umugani w’Igiswayire ugira ati : “Ukikopesha - utajitafutia maadui.” mu Kinyarwanda ati "iyo Utanga Ideni uba wishakira abanzi."
Koko rero, amadeni ashobora gutuma imibanire y’abantu n’ubucuti bafitanye bizamo agatotsi.
Bityo Nubwo abaguriza n’abagurizwa baba barabiteguye neza kandi bafite intego nziza, si ko buri gihe ibintu bigenda nk’uko baba babyiteze. Urugero, iyo igihe cyo kwishyura kigeze uwagurijwe ntiyishyure, uwamugurije ashobora kurakara. Ibyo bishobora gukurura ibibazo hagati y’uwagurije n’uwagurijwe, kandi bigatuma biatumvikana. Kubera ko gufata ideni bishobora guteza amakimbirane, twagombye kwirinda kwihutira kurifata mu gihe tugize ikibazo cy’amafaranga, tukarifata ari uko gusa tubona nta kundi twabigenza.
Nanone amadeni ashobora kwangiza imishyikirano umuntu afitanye n’Imana. Mu buhe buryo? Mbere na mbere, Bibiliya ivuga ko “Umunyabyaha aragurizwa ntiyishyure,…..” - Zaburi 37:21. Nanone ivuga ko “uguza aba ari umugaragu w’umugurije” - Imigani 22:7. Uguza yumva ko afite ibyo asabwa n’uwamugurije igihe cyose ataramwishyura. Hari undi mugani wo muri Afurika ubivuga neza ugira uti “iyo utiye umuntu amaguru, akujyana aho ashaka hose.” Uwo mugani wumvikanisha ko iyo umuntu afite amadeni menshi, aba atagifite umudendezo wo gukora icyo ashaka.
Gufata Ideni ni ngombwa?
Dukurikije ibyo byose tumaze kubona, byaba byiza tugize ubushishozi mbere yo gufata ideni. Ukwiriye kwibaza uti “ubu koko hari impamvu ifatika yatuma nguza amafaranga? Ese ni ukugira ngo nzahure ubukungu bwanjye bityo mbone uko nkomeza kwita ku muryango wanjye? Cyangwa ahari mbiterwa n’umururumba, wenda nkaba nshaka kubaho mu buryo burenze ubushobozi bwanjye?” Akenshi biba byiza iyo wihatiye kubaho mu buryo buhuje n’ubushobozi bwawe, aho kwishora mu madeni.
Birumvikana ko hari igihe biba ngombwa kuguza amafaranga, urugero nk’igihe uhuye n’ikibazo gitunguranye, ukabona nta kundi wabigenza. Nubwo byaba bimeze bityo ariko, mu gihe ufashe umwanzuro wo kuyaguza, wagombye kwihatira kuba inyangamugayo. Wabigeraho ute? Mbere na mbere, ntukabonerane umuntu witwaje ko yifite ugereranyije n’abandi. Ntitwagombye kumva ko kuba umuntu akize bimuha inshingano yo kuduha amafaranga. Nanone ntitwagombye kumva ko turamutse duhemukiye umuntu nk’uwo nta cyo byaba bitwaye. Ntukagirire ishyari abantu basa n’aho bafite amafaranga menshi.—Imigani 28:22.
Ikindi kandi, ujye wishyura ibyo wagurijwe, kandi ubikore udatindiganyije. Nubwo uwakugurije yaba ataguhaye itariki ntarengwa yo kumwishyura, wagombye kumubwira itariki wifuza kuzamwishyuriraho, kandi ukayubahiriza. Ni iby’ingenzi ko mugirana amasezerano yanditse, kugira ngo mwirinde ibibazo (Yeremiya 32:9, 10). Mu gihe bishoboka, wowe ubwawe ujye ujya kwiyishyurira uwo wagujije, cyangwa witirurire icyo wamutiye kugira ngo ubone uko umushimira. Iyo umuntu azirikanye ko agomba kwishyura ibyo yagujije, abana neza n’abandi. Mu Kibwiriza cya Kristo cyo ku Musozi, yaravuze ati “ahubwo Yego yanyu ijye iba Yego, na Oya yanyu ibe Oya” (Matayo 5:37). Byongeye kandi, ujye uzirikana buri gihe rya tegeko rigenga imibanire y’abantu rigira riti “nuko rero ibintu byose mushaka ko abantu babagirira, ni byo namwe mugomba kubagirira.”—Matayo 7:12.
Dukomeze tuzirikane aya magambo n’ubwenge. Hagira hati “ntimukagire umuntu mubamo umwenda uwo ari wo wose, keretse gukundana......” -Abaroma 13:8


text:
Burera: Abakorana n’ibigo by’imari baracyabarirwa ku kigero cya 63%
Umuyobozi w’akarere ka Burera, Sembagare Samuel, atangaza ko abaturage bo muri ako karere bamaze kwitabira gukorana n’ibigo by’imari babarirwa mu kigero cya 63% gusa by’abanyaburera bose. Sembagare avuga ko mu baturage ibihumbi 336 n’abaturage 582 batuye akarere ayobora, abagera ku bihumbi 109 na 417 aribo gusa babitsa ndetse bakaba banaka inguzanyo mu mabanki akorera mu karere ka Burera. Uyu mubare ugaragara nk’aho ari muto ukurikije... Read More
Rubavu: abakorana na Sacco batera imbere, abayitinya bagahora mu bukene
Rubavu bamwe bakorana na Sacco bagakora ubucuruzi bwambukiranya umupaka kandi bikabaha inyungu Abaturage bo mu karere ka Rubavu mu mirenge ya Nyamyumba bakorana na sacco bavuga ko hari intambwe bamaze gutera mu mibereho bashingiye ku nguzanyo bahabwa mu gihe abadakorana na Sacco bavuga ko Sacco ari iz’abakire. Mu kiganiro twagiranye na bamwe mu baturage batuye mu murenge wa Nyamyumba bavuga ko imikoranire ya Sacco yabafashije kwiteza imbere kuko... Read More
Burera: Abaturage barakangurirwa gutinyuka kwaka inguzanyo
Abaturage bo mu karere ka Burera barashishikarizwa kugana ibigo by’imari kugira ngo babibitse mo amafaranga yabo kandi banakemo inguzanyo bityo bave mu bukene bagana ubukire. Gasanamu Musana Innocent, umukozi w’akarere ka Burera ushinzwe amakoperative, abwira abanyaburera ko niba bashaka gukira bagomba gukorana n’ibigo by’imari, cyane cyane SACCO, kuko ariyo ibegereye. Gasanamu akomeza avuga ko nibamara kugana SACCO, bazanatinyuka kwaka mo... Read More
Rwanda | Ngororero: Abaturage batangiye kuyobako SACCO y’umurenge ari benshi
Nubwo abatuye mu gice kigize umujyi wa Ngororero batagaragazaga kwitabira gukorana na SACCO y’umurenge wabo ahubwo bakaguma mu mabanki nka banki y’abaturage na Unguka bank, ubu abaturage cyane cyane abafite amikoro makeya barasingiza MAGIRIRANE SACCO y’Umurenge wabo. Alvera Mukamana, umutegarugori utuye mu murenge wa Ngororero akaba ari umukiriya w’iyo SACCO yadutangarije ko atari yarigeze akorana n’amabanki mubuzima bwe kuko yari azi ko... Read More
Rwanda | Cyanika: Abarimu barasabwa kugana Mwarimu SACCO
Umunyamabanga nshingwabikorwa w’umurenge wa Cyanika arasaba abarimu bo muri uwo murenge kwitabira ibigo by’imari nka Mwarimu SACCO kugira ngo babone uko baka inguzanyo zo gukora imishinga ibateza imbere. Nkanika Jean Marie Vianney avuga ko usanga hakiri abarimu bamwe na bamwe batinya kwaka inguzanyo mu ma banki cyangwa se ugasanga bamwe babuzwa n’ubo bashakanye kwaka izo nguzanyo nyamara zari kuzabateza imbere. Bakwiye gutinyuka. Uko abo barimu... Read More
Rwanda | Nyanza: Abaturage biyubakiye umurenge SACCO
Nyuma y’amezi agera kuri atanu umurenge SACCO w’umurenge wa Rwabicuma ukorera mu nzu y’intizanyo abaturage bo muri uwo murenge bafashe icyemezo biyubakira aho ukorera hatanga umutekano w’amafaranga yabo babitsamo. Inyubako y’umurenge SACCO wa Rwabicuma mu karere ka Nyanza Buri muturage wo muri uwo murenge yiyemeje gutanga umusanzu wo kubaka umurenge SACCO uva ku gihumbi cy’amafranga y’u Rwanda gusubiza hejuru bitewe n’uko buri wese... Read More


text:
Komeza ibyiringiro byawe mu Mana
Imana iraguhamagarira kugirango ubashe gukomeza ndetse no kubasha gusobanura impamvu z’ibyiringiro byawe, ni iki kigutera kwizera, mbese ibyo uvuga ubihagazeho?
Kwizera ni ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari iby’ukuri. Abaheburayo 11.1
Niba nta byiringiro ugira kwizera kwawe kuba kurwaye. Umwanzi w’ubugingo bwawe arabizi, niyo mpamvu akoresha uko ashoboye kugira ngo agukamuremo na duke ufite.
Wimwemerera gutakaza ibyiringiro byawe, wikwemera gupfa. Mu kurimbura ubwoko bw’Imana Farawo yabanje kubamaramo ibyiringiro, abicira abana b’imfura ariko ntiyaraziko hari utarapfuye ariwe Mose umwe wababereye umucunguzi.
Bitewe n’ubuzima urimo ushobora gutakaza ibyiringiro utekereza ko imbere nta kiza gihari, ariko kimwe mu bizagufasha ni ugusubiza amaso inyuma ukibuka ko no mu gihe cyashize hariho ibyo Imana yakoze kandi byari bikomeye.
Hari ubwo rero umwanzi asibanganya ibimenyetso byose by’ibyiza ugasigara ubona umwijima gusa mu buzima bwawe, ariko nubona ugeze muri ibyo bihe ujye wiyongeramo imbaraga ntukemere kwihebeshwa, ujye ushikama, ukomere, ukomeze usenge kandi wizere ko Imana ishobora byose, uzamure kwizera kwawe.
Nutakaza ibyiringiro ujye umenya ko watakaje ikintu gikomeye mu buzima, umuntu adafite ibyiringiro ashobora no gupfa, uzarebe iyo umuntu arwaye akiheba akumva ko indwara afite igomba kumwica, burya nubwo muganga yaguha imiti hari igihe idashobora kugira icyo ikumarira, kubera ko ntakizere ufite cy’ubuzima, ariko umuntu ashobora no kuba afite indwara ikomeye, iyo afite ibyiringiro atihebeshejwe nayo burya ashobora no kuyimarana igihe, niyo mpamvu rero Imana idusaba gukomeza ibyiringiro byacu, kuko bidufitiye akamaro.
Kwizera kwawe wita ko ari guto Imana ishobora kuguheraho igakora ikintu kinini. Ntiwemere ibinyoma bya satani ngo ucogore Imana ibasha gusohoza ijambo ryayo kubuzima bwawe, Amen.


text:
ven.
20
mai
2011
ISOMO RYA MBERE
Igitabo cy’Ibyakozwe n’Intumwa (Intu 14, 5-18)
Muri Ikoniyo, 5abanyamahanga n’Abayahudi bajya inama n’abatware babo ngo bagirire nabi Intumwa, bazitere amabuye. 6Pawulo na Barinaba babimenye, bashaka ubuhungiro mu migi ya Lisitiri na Deribe yo muri Likawoniya, no mu turere tuyikikije. 7Na ho bakomeza kwamamaza Inkuru Nziza. 8Nuko i Lisitiri hakaba umuntu waremaye ibirenge, kuko yari yaravukanye ubumuga, atigeze atambuka. 9Umunsi umwe yari ateze amatwi Pawulo yigisha, Pawulo na we amwitegereje abona ko afite ukwemera guhagije kugira ngo akire, 10amubwira mu ijwi riranguruye ati «Haguruka, uhagarare wemye !» Umuntu arabaduka, aragenda.
11Rubanda rero ngo babone ibyo Pawulo amaze gukora, batera hejuru bavuga mu rurimi rwabo kavukire rwo muri Likawoniya bati « Imana zisa n’abantu zaje muri twe !» 12Nuko Barinaba bamwita « Zewusi », naho Pawulo bamwita « Herimesi », kuko ari we wakundaga gufata ijambo. 13Nuko umuherezabitambo w’ikigirwamana Zewusi, (ingoro yacyo ikaba yari ku irembo ry’umugi), azana ibimasa bitatse indabyo abishyira imbere y’irembo, kuko yashakaga we na rubanda gutura igitambo. 14Ariko Pawulo na Barinaba ngo bumve iyo nkuru, bashishimura imyambaro yabo maze biroha muri rubanda batera hejuru bati 15« Ibyo mukora ni ibiki ? Natwe turi abantu nkamwe. Inkuru Nziza tubamenyesha irabasaba ko mwigizayo ayo manjwe, ngo mugarukire Imana Nzima yaremye ijuru n’isi, inyanja n’ibiyirimo byose. 16Mu bihe byo hambere yaretse amahanga yose akora ibyo yishakiye ; 17nyamara ntiyaretse gutanga ibimenyetso bihamya ubugiraneza bwayo : ibaha imvura n’ibihe by’uburumbuke, ikabahaza ibibatunga, n’imitima yanyu ikayuzuza ibyishimo. » 18Ayo magambo yabo atuma rubanda batuza ariko bigoranye, bityo bareka kubatura igitambo.
ZABURI (Zab 115 (113 B), 1ab-2, 3-4,15-16)
Inyik/ Uhoraho, nta bwo ari twebwe,
ahubwo ni izina ryawe ukwiye guhesha ishema !
Nta bwo ari twebwe, Uhoraho, nta bwo ari twebwe,
ahubwo ni izina ryawe ukwiye guhesha ishema.
Ni iki cyatuma amahanga avuga
ngo « Mbese Imana yabo iba hehe ?»
Imana yacu iba mu ijuru,
icyo ishatse cyose ikagikora.
Ibigirwamana byabo si ikindi, ni feza na zahabu,
ni ibintu byabumbwe n’intoki za muntu.
Murakagira umugisha w’Uhoraho,
we waremye ijuru n’isi !
ljuru ni ijuru ry’Uhoraho,
naho isi yayigabiye bene muntu.
IBANGONDIRIMBO RIBANZIRIZA IVANJILI (Ef 2, 18)
Alleluya Alleluya.
Dushobora kugera ku Mana Data tubikesha amaraso ya Kristu,
tubumbwe na Roho umwe.
Alleluya.
IVANJILI
+ Yohani (Yh 14,21-26)
Muri icyo gihe, Yezu agiye kuva kuri iyi si ngo asange Se, abwira abigishwa be ati 21«Umenya amategeko yanjye kandi akayubaha, ni we unkunda. Kandi rero unkunda azakundwa na Data, nanjye nzamukunda kandi nzamwiyereka. » 22Yuda utari Isikariyoti aramubaza ati « Nyagasani, utewe n’iki kutwiyereka, ntiwiyereke isi ?» 23Yezu aramusubiza ati « Umuntu unkunda azubaha ijambo ryanjye, Data azamukunda, maze tuzaze iwe tubane na we. 24Utankunda ntamenya n’ijambo ryanjye ; kandi rero ijambo mwumvise si iryanjye, ni irya Data wantumye. 25Ibyo mbibabwiye nkiri kumwe namwe, 26ariko Umuvugizi Roho Mutagatifu, Data azohereza mu izina ryanjye, ni we uzabigisha byose kandi abibutse n’ibyo nababwiye byose. »


text:
Nta zibana zidakomanya amahanga, ahari abantu ntihabura urunturuntu ndetse n’indi migani, ni ibigaragaza uburyo kuba havuka intonganya hagati y’abakundana n’abashakanye ko ari ibintu bishoboka kandi bikaba hari icyo byahindura kuburyo mwabanaga. Impuguke Marion Garteise akaba n’umunyamakuru mu by’ubuzima yagize icyo avuga mu kwirinda ibyakwangizwa n’intonganya mu nyandiko dusanga ku ruburwa rwa internet rwa e-sante.com
Kubasha kumenya uburyo bwo gutsinda intonganya burundu usanga bidashoboka ariko hari uburyo bukwiye bwo kuzibamo zikagira icyo zisigira abagize ibyago byo kuzigwamo.
1. Umuntu ugutonganya ni ukwanga cyangwa se ugukunda cyane
Iyo umuntu agutonganije biba bigaragaza ko hari imbaraga yumva agufiteho. Umuntu ukigutinyatinya cyangwa yumva ntacyo umubwiye ntago ashobora kwirirwa gutonganya ahubwo umukoreye ikosa yakwigendera akakureka.
Ugutonganya, iyo witegereje neza ugasanga atabikorera urwango agufitiye bishobora kuba ikimenyetso cy’uko agutsimbarayeho kuko ntashaka ko umusiga kandi yababajwe n’ikosa ryawe yifuza ko ureka ayo makosa mugakomezanya.
2. Igihe mutongana nubwo umujinya wakurenga irinde kwima uwo mubana ijambo
Gutongana nubwo atari byiza ni ingenzi ko mugihe bikubayeho wowe n’uwo mubana mubitwara nk’uburyo bwo kuganira nubwo ataribwo buryo bwatoranywa ariko aho kubutwara nk’imbanziriza-mirwano ni ingenzi kugerageza kumva icyo ugutonganya aba avuga nawe wavuga ukageraho ugaceceka ukamureka nawe akakubwira.
3. Sobanurira neza uwo mukundana bisobanutse icyo utishimiye mumigenzereze ye
Ni bibi gutongana ariko ni bibi cyane gutonganya umuntu utamwereka neza ibyo yangije. Niba muri gupfa uburyo ari umusinzi, muhe ingero z’igihe yasinze bikakubabaza kurushaho, niba muri gupfa gusesagura umutungo mubwire igihe yakoresheje nabi amafaranga aho kumutuka ngo ni injiji cyangwa ngo ntazi kubara.
4. Intonganya ziba mbi cyane izo zigamije gusa kubabaza
Mu gihe wumva uri mu ntonganya, irinde ko zifata indi ntera ngo zibe zagera aho wifuza kubabaza cyangwa kugirira nabi uwo utonganya. Mu gihe umujinya ubaye mwinshi, ni byiza cyane kwirinda kuguma iruhande rwe cyangwa guceceka. Kumujya kure amasaha macye umutima ukabanza ugatuza bishobora gutuma buri wese atekereza kurushaho icyo kibazo kigakemuka.
5. Mu ntonganya icyingenzi ni uko zarangiye
Intonganya zigira uko zirangira, iyo zirangiye mumenye ikosa buri wese akemera ko yarikenera ibyo ni ntamakemwa. Uko intonganya zirangiye bigaragaza neza uko na nyuma yo gutongana ubuzima bugiye kurushaho kuba bubi cyangwa se bukaba bwiza.
Gutongana ni uburyo butari bwiza bwo kwerekana ibyifuzo byawe ariko mu gihe bikugwiririye irinde ko hakwangirika byinshi ariko mubyo wirinda kurusha ibindi irinde kurwana no kugengwa n’umujinya kuko uko ugenda ukura hashobora kuvuka ikintu kibi kurusha ikibazo mwari mufite mutongana harimo n’ubwicanyi mu bashakanye rimwe mu mahano yagwiriye ingo z’ubu dukwiriye kurwanya twese
Posted by MANIRAKIZA Théogène/Gukunda.com


text:
Iherezo ry’ikintu riruta itangira ryacyo
“ Iherezo ry’ikintu riruta intangiriro yacyo” Umubwiriza 7:8. (Finishing is better than starting / the end of a matter is better than its beginning).
Hari imvugo ivuga ngo ni byiza gutangira ikintu ufite n’amaherezo yacyo mu bitekerezo ( start with an end in mind). Muri aya magambo ndi ku ijambo “ Iherezo” Yesu adusure. Buriya iherezo ni ikintu gikomeye kuko niryo rigaragaza niba, ibyabaye mbere, byari bifite agaciro.
Hari ikintu menye vuba aha, kivuga ngo nta muntu witwa intwali akiriho. Nabyibajijeho cyane, ariko nza gusanga ku ruhande rumwe, bifite ishingiro, kuko uyu munsi bashobora kugushyira mu gitabo cy’intwali, bwacya ukagamburura cyangwa se ugahinduka ugakora ibintu bibi bisibanganya ibyiza byose waba warakoze kugirango witwe intwali. Imana idusure
Salomo rero kuko yari afite ubwenge yahawe n’Imana abyitegereje asanga iherezo ry’ikintu riruta itangira ryacyo. Ubu narakijijwe muri 2000, nkabwiriza ubutumwa bwiza, nanashaka ngahabwa impano yo guhagurutsa umuntu ubana n’ubumuga , abantu bagakira, ariko nyuma nkazagwa nkava mu byizerwa ngasubira inyuma, igifite agaciro si uko nahoze ndi, si iby’igihe cyashize !
Hari indirimbo twajyaga turirimba ivuga ngo “icyaduha tukazasohoza urugendo rwacu mu mahoro ”. Kuko bijya bishoboka ko umuntu agira iherezo ribi!!!! Agatangira neza, ariko akarangiza nabi pe!!! Kuko iherezo ry’ikintu riruta itangira ryacyo.
Buriya kuba urugo rutangiye neza sicyo kibazo ahubwo uko muzasazana niba Yesu abahaye kurambana! Wari wabona urugo rurangije nabi!! Yesu abikurinde
No mukuba umukristo ukijijwe naho Bibiliya iravuga ngo “Ariko ujye ukiranuka uzageze ku gupfa, nanjye nzaguha ikamba ry’ubugingo” Ibyahishuwe 2:10. Mbese si ikintu ukora rimwe ukarekeraho, gukiranuka kwacu kugira agaciro iyo tugukomeje kugeza baturengejeho itaka baririmba ngo aheza mu ijuru tuzahurirayo bagenzi! Ibihe byiza mbifurije kuzagira iherezo ryiza nk’iry’abakiranutsi
Amen


text:
Yasuwe : Inshuro 1178 | Ibitekerezo: 0 | Aho ariho: Isi muri Rusange
Ukimara Gusoma iyi Nkuru Witekerezeho! Ese Uzi Iby'Indwara y'Agahinda?
Tweet
By Leonce Ukurikiyimfura | January 10, 2017 saa 11:47:27
Indwara y’uruhererekane izwi nka "Depression" ikunze kwitwa mu Kinyarwanda agahinda gasaze cyangwa agahinda karenze urugero.
Nk'uko abahanga mu by’ubuzima bw’indwara zo mu mutwe babivuga, iyi ndwara ishobora guturuka ku ruhererekane rwo mu miryango (heriditaire) kuva ku mubyeyi kuzageza ku buzukuruza n’ubuvivi cyangwa ikaba na none ishobora guterwa n’ibyo wanyuzemo cyangwa ubuzima ubayemo uwo munsi (environemental factors).
Nkuko twagenekereje mu Kinyarwanda kuyita agahinda gasaze cyangwa karenze urugero, impuguke zivuga ko agahinda ari kimwe mu bimenyetso by’iyi ndwara ya depression idafite izina ryihariye mu Kinyarwanda.
Ngo benshi bashobora kumara igihe kinini bafite iyi ndwara batabizi ikazabagiraho ingaruka mu gihe runaka.
Ibimenyetso bya Depression
Benshi mu barwaye depression usanga bahorana agahinda, usanga banezerwa gake, usanga kenshi bahorana ubwigunge bakumva no kurya ntacyo bibabwiye, kenshi bahitamo kwibera bonyine bakunze kwiryamira, rimwe na rimwe bakumva nta n’intege bafite.
Ku bafite uburwayi bwa depression usanga biyumvamo kenshi umunaniro, kurira bibaba hafi, ubwihebe , kutacyigirira icyizere no kumva nta nyungu z’ibyo barimo cyangwa bakora niba bafite akazi.
Ufite depression yo ku rwego rwo hejuru yumva hari ibyo yishinja mu buzima bwe butumye amera uko ari uwo munsi, rimwe na rimwe akagira ibitekerezo by’urupfu cyangwa kuba yakwiyahura
Ku bana bakiri bato, usanga kenshi barira cyane kandi nta kindi kibazo bafite; naho ku bana bigiye hejuru bamaze gukura usanga batangiye kugira ibimenyetso byo kwigunga baba banatsindaga mu ishuri bagatangira gusubira inyuma.
Impuguke mu buzima zivuga ko bene uwo muntu ufite ubu burwayi, kenshi yumva akeneye kuba ahantu ha wenyine, n’ukora mu biro akaba yumva nta wamusangamo, abafite ingo, hari ubwo usanga bibyara ibindi bibazo mu miryango, kuko kenshi bataha ntawe bashaka kuvuga bahitira mu buriri bumva ari byo bibaha amahoro, bikaba byakurura amakimbirane mu rugo.
Iyi ndwara iravurwa ariko ntikira burundu
Iyi ndwara itavurwa ngo ikire Burundu, ishobora kuvurwa mu buryo bubiri:
Iyo umuntu yarenzwe na depression ashobora gushyirwa ku miti imworohereza kugira ngo agaruke mu buzima busanzwe, akaba yaruhuka agasinzira. Ubu buryo bukaba bukoreshwa iyo umurwayi yagaragaje ibimenyetso by’agahinda gasaze karenze urugero.
Iyo uwahawe imiti ya depression afashe imiti yandikiwe na muganga, ashobora koroherwa agakora akazi ke neza, akaba yanasabana n’abantu, ariko ntibiba bivuze neza ko wakize.
Uburyo bundi iyi ndwara ishobora kuvurwamo, ni uburyo bwo kuganiriza utangiye kugaragaza ibimenyetso bya depression ariko bitarakomera. Icyo gihe ushobora kumuganiriza no kumuba hafi bikozwe n’impuguke z’abaganga cyangwa abo bita aba cancoullors.
Ni ryari ushobora gufatwa na depression?
Iyi ndwara ya depression ishobora gufata buri muntu mu cyigero cy’imyaka urimo waba uri umwana cyangwa umuntu mukuru, biturutse ku mpamvu twavuze haruguru.
Icyo abantu benshi bakwiye kumenya ni uko depression imenyekana ko umuntu ayirwaye, mu gihe habonetse impamvu ituma igaragara.
Ingero ni nyinshi nko ku mugabane w’i Burayi no muri Amerika cyane cyane iyi ndwara yibasira urubyiruko kubera kubura akazi igihe kinini (ubushomeri), kubura urukundo rw’ababyeyi bakiri bato no kwihakanwa, gupfusha uwo wakundaga cyane cyangwa wari ugufatiye runini n’ibindi bikora cyane ku marangamutima ku buryo bukomeye.
Benshi mu bafatwa n’iyi ndwara usanga ari igitsina gore n’ubwo n’abagabo idahita igaragara kubera imiterere yabo.
Ese hari uburyo bwo kwirinda iyi ndwara?
Nubwo iyi ndwara igoye kuyirinda, hari inama abahanga mu by’ubuzima batanga ku bantu bibonaho kimwe mu bimenyetso byavuzwe haruguru cyangwa se abakeka ko yaba iba mu muryango n'ubwo bitakurinda ijana ku ijana.
Gusa batanga Inama yo Kuruhuka cyane ( Kuryama igihe gihagije)
Hatangajwe Ikigero cy'Imyaka Buri Muntu Agomba Kwishimishamo. Ese ni Ingahe? Fora!
Ndakwinginze, Ntugahemukire uwo Mwakundanye!! Ese kuki Mbigusabye?Isomere.
Biratangaje! Impuguke Zashyize Ahagaragara Ibiranga Umukobwa Mubi n'UMukobwa Mwiza.


text:
Iki giterane cy’amasengesho cyatangiye kuwa 1 Nzeri kizasozwa kuwa 10 Ukwakira 2016, kizabera aho iri torero rigiye kwimukira mu Mujyi wa Kigali mu nyubako yahoze ikoreramo BK.
Hashize iminsi ine itorero rya Redeemed Gospel Church Rwanda riyobowe na Bishop Rugagi Innocent ritangiye amasengesho y’iminsi 40 afite intego iboneka muri Ezekiyeri 21:32 handitse ngo “Nzabyubika,nzabyubika, nzabyubika nabyo ntibizongera kubaho kugeza igihe nyirabyo ubifitiye ubushobozi azazira nanjye nzabimuha”.
Bishop Rugagi Innocent mu kiganiro yagiranye na IGIHE yavuze ko iki giterane cy’amasengesho y’iminsi 40 bagitegura bafite intego yo gusengera ibyifuzo bikomeye by’abantu ndetse n’indwara zananiranye zibashe gukira .
Yakomeje avuga ko aya masengesho aba ari umwanya wo gusengera igihugu cy’u Rwanda. Ati “Ubu twanateguyemo umunsi wose wo kwirirwana n’abayobozi b’amatorero menshi ya hano mu Rwanda ndetse tunatumira abayobozi mu nzego zitandukanye z’igihugu yaba za Minisiteri ndetse n’ubuyobozi bw’Umujyi wa Kigali n’abandi ngo tuzafatanye gushyira igihugu cyacu mu biganza by’Imana.”
Bishop Rugagi yakomeje agira ati “Mbere ya byose turashima Imana ko igenda itwiyereka muri aya masengesho tukaba dufite ubuhamya bw’abantu benshi bagiye bakira indwara zikomeye zari zarananiranye,abandi bakakira Yesu, itorero ry’Imana rikaguka kugeza ubwo Kimisagara aho twasengeraga habaye hatoya cyane ubu tukaba turi kwitegura kwimukira mu mujyi mu nyubako yahoze ikoreramo Banki ya BK.”
Mu gihe cy’iminsi 40 y’iki giterane kizabonekamo abakozi b’Imana bavuye hirya no hino ku isi nka Apôtre Peter Nyaga wo muri Tanzania , Juliane Kyula wo muri Kenya, Bishop Ashili wo muri mu Afurika y’Epfo, Pastor Jacob wo muri Australia n’abandi.


text:
“Ubuntu n’imbabazi n’amahoro biva ku Mana Data wa twese no kuri Yesu Kristo Umwana we, bibane namwe mu kuri no mu rukundo.” 2 Yohana 1:3
Mu bihe nk’ibi umwaka uba ugenda ugera ku musozo, abantu bitegura gutangira undi mwaka, usanga abantu bitwara ku buryo butandukanye. Hari abitwara neza, hari abafata umwanya bakibuka ibihe byabo banyuzemo, hari abicara hamwe kugira ngo barebe niba barageze ku byo bari bariyemeje kugeraho banategura izindi ntego bagomba kuzageraho mu gihe kizaza.
Nubwo nabyo bikwiye ariko ntugomba kwirengagiza ko nta kintu na kimwe gikwiye kugukura mu buntu bw’Imana. Yaba gutangira umwaka cyangwa kuwusoza cyangwa kwibaza niba ibyo wifuzaga warabigezeho.
Hari ababona batarabashije kugera ku byo bari bariyemeje bagacika intege cyangwa bakaba bateshuka bakava ku Mana, nyamara bakagombye kubanza gutekereza ku buzima bafite kuko nabwo ni Ubuntu twagiriwe n’Imana kandi ijambo ry’Imana ridusaba ko tugomba kwirinda kugira ngo tudahererwa Ubuntu bwayo gupfa ubusa. Iyo tutayishimiye ubwo buntu ngo tubugenderemo, dukora ugushaka kwayo, tuba turi gupfusha ubusa iyo mpano twahawe.
Hari n’ukuntu usanga abantu mu bihe nk’ibi bagambira kugira nabi, gukora nabi no kugira amakimbira ariko wowe ukwiriye kwirinda. Bibiliya iravuga ngo: “kuko aho amakimbirane n’intonganya biri, ari ho no kuvurungana kuri no gukora ibibi byose.” Yakobo 3:16. Ni wowe rero ugomba kwirinda ko wagirana amakimbirane n’abandi kugira ngo udaha umwanya ikibi gushing imizi mu buzima bwawe. Ni igihe kandi ugomba gukoresha ubwenge mu gihe utegura gahunda zawe kugira ngo zibe ziboneye kandi zidatandukanye no gushaka kw’Imana. Wihanganire bagenzi bawe kandi uharanire kubana nabo amahoro.
Mu byo ukora byose n’ibyo ucamo, ujye uhora wibuka ko hari Ubuntu bw’Imana wagiriwe, hari imbabazi z’Imana ku bugingo bwawe kandi ko hari n’imbaraga zayo zikorera muri wowe kugira ngo zigushoboze kugera kubyo ukeneye. Ni impano uhererwa Ubuntu igihe cyose wemereye Imana igakorera mu buzima bwawe, ugakora imirimo myiza yo gukiranuka. Niwemera iyo mpano igakorera muri wowe, bizagufasha cyane muguhabwa imbaraga zo gukora imirimo myiza ishimisha Imana.
Tangira rero uhamagare Imana, uyizere kandi uretse abe ariyo iganza mu bugingo bwawe. Hejuru y’ibyo byose, wongereho gukunda bagenzi bawe nibwo uzabasha kugenda neza mu buntu bw’Imana muri ibi bihe.


text:
GISAGARA: ABATURAGE BARASABWA KUGUMA KU MUVUDUKO WO GUSHAKA GUTERA IMBERE
Nyuma y’iminsi mikuru isoza umwaka abaturage bakunze gucika integer ndetse akanshi ugasanga bafite ubukene kuko baba baratagaguje ayo bari bafite binezeza maze bikabagora kongera kubona intangiriro. Umuyobozi w’Akarere ka Gisagara wungirije ushinzwe ubukungu n’iterambere Hategekimana Hesron arasaba abaturage kongera imbaraga bakaguma ku muvuduko wo gushaka gutera imbere kugirango imishinga itandukanye batangiye idasubira inyuma.
Hategekimana Hesron Umuyobozi w’Akarere wungirije ushinzwe ubukungu n’iterambere
Mbere y’uko iminsi mikuru isoza umwaka iba, abaturage bo mu karere ka Gisagara bibukijwe ko nyuma yayo ubuzima bukomeza ndetse by’umwihariko ko hari n’itangira ry’amashuri bityo bakaba batagomba gutagaguza amafaranga uko babonye. Abaturage nabo ubwabo bavuga ko koko bikunze kuba ikibazo nyuma y’iyi minsi mikuru, aho ngo usanga baba batazi aho bazahera kuko baba baramariye amafaranga yose mu minsi mikuru, itangira ry’amashuri rikaba ikibazo ndetse no mungo hagasigara ubukene. Pascal Sinzabakwira utuye mu murenge wa Save aragira ati “Mu minsi mikuru turinezeza tukibagirwa rwose ko mu kwambere hazabaho. Akenshi usanga dutangiye kugenda dusaba amadeni nyuma, bikadushobera rwose kandi ari twe tubyiteyeâ€.
Aba baturage ariko kandi bavuga ko bitari nka mbere kuko ngo ubu bagerageje gukurikiza inama bagiye bagirwa n’abayobozi, bamenya kuzigamira ibindi bikorwa bafite muri uyu mwaka. Marie Jeanne Mutimukeye utuye mu murenge wa Musha ati “Mbere twajyaga twirira tukibagirwa raiko ubu iwanjye nta kibazo dufite rwose kuko twabashije gukurikiza inama twagiriwe n’umuyobozi w’akarere wungirije ubwo yazaga mu murenge wacu mbere y’iyi minsi mikuru, ubu abana bazatangira amashuri neza nta kibazoâ€.
Bwana Hategekimana Hesron umuyobozi w’akarere wungirije ushinzwe ubukungu n’iterambere, arasaba abaturage gukomeza ibikorwa bigamije kubateza imbere birimo kubitsa muri sacco, kwitabira imishinga ibyara inyungu no kwishyira hamwe. Arashishikariza kandi abaturage gukora imirwanyasuri icungamiye ibishanga bihingwamo umuceri kuko  byagiye bibaho imvura igwa umuceri ugatwarwa, asaba kandi ko bakwitabira kurwanya ibigunda bigaragara ku misozi imwe n’imwe bakahahinga ibihingwa bihera.
Aka karere ka Gisagara gakorwamo cyane umwuga w’ubuhinzi, gakunze kwera imyumbati, urutoki n’ibigori iyo byitaweho uko bikwiye.


text:
IGISUBIZO GITO CYUZUYE KANDI KIZIYE IGIHE "MWICECEKERE"
Ubwo Abisrael bavaga muri Egiputa Farawo yabibeshyeho,agirango ni ubwoko busanzwe abomaho ngo abagarure cg abice,Abisrael nabo batangiye kwivovotera Mose bamubaza niba nta mva zari muri Egiputa kuba abazanye gupfira mu butayu banabanje gukora urugendo!
Birumvikana neza ko nta byiringiro byo kurokoka inkota ya Farawo bari bafite,ariko Mose yabasabye gukora icyo bashoboye Imana igakora ibyo badashoboye!
Mose asubiza abantu ati"Mwitinya MWIHAGARARIRE gusa, murebe agakiza Uwiteka ari bubazanire uyu munsi, kuko Abanyegiputa mwabonye uyu munsi mutazongera kubabona ukundi. Uwiteka ari BUBARWANIRIRE, MWICECEKERE kuva14:13-14
Iri ni ijambo ryaziye igihe mu matwi y’Abisrayeli,ariko ryabasabaga ikintu gikunda gukomerera uri mu bibazo, nyamara kigakemura byinshi ’’GUCECEKA" gusa!!!
Imana mugukemura ibibazo by’abana bayo ijya idusaba umusanzu muto, kandi dushoboye. Nawe uyumunsi ndakubwira ngo wisakuza ICECEKERE.
Niba waruzi agaciro ufite mu maso y’Imana watuza kuko naho uri abantu batazi yo irahagusanga ikakurinda, ikakwitaho
Ubwo bwoko yabubonye mu gihugu kidaturwamo, Mu butayu butarimo abantu iwabo w’inyamaswa zihuma, ARABUGOTA ARABUKUYAKUYA, ABURINDA NK’IMBONI Y’IJISHO RYE. Gutgk32:10
Ndakwinginze Ongera wibuke agaciro ufite mu maso y’Imana, wige guceceka mu bibazo no kugendera mu ijambo maze wirebere,ngo ugukozeho, araba akoze mu jisho ry’Imana.
Wireba igihe bimaze n’ubunini bwabyo,Tangira ubone ubunini bw’Imana burengeye kure ibyagukuye mu Mwuka ariko" wicecekere" Imana ntikorera mu rusaku!
Pastorviva.pcm@gmail.com
POWER OF CHANGE MINISTRIES


text:
Dufite umwenda wo guhora dushima Imana
Urumva umeze ute uyu munsi? Urishimye? Urababaye? Urarwaye cyangwa urarwaje? Uri wenyine? Urihebye? Uri mu kaga, mu ngorane? Urakennye cyangwa waronse ibyo ukeneye byose umerewe neza ?
Kimwe muri ibi bibazo umuntu abikubajije ntiwabura aho wibona bitewe n’ibyo uri kunyuramo. Byaba ibikubabaza cyangwa ibigushimisha Imana yadusabye umwenda uhoraho wo kuyishima. Mbese duhorana umwenda wo gushima Imana kadni dusabwa kubikora umwanya ku wundi.
Imana ishaka ko tuyishima muri byose, mu byago no mu munezero, kuko muri byose iba ifite umugambi ku bantu bayo. Birashoboka ko uhura na byinshi, ibyiza ndetse n’ibibi, ariko kuba ukiriho haracyari ibyiringiro by’ibizaza. Bene Data mu bibaho byose muhore mushima! (1Abatesalonike 5:18).
Ishimire gusobanukirwa yuko Yesu atabura uko abigenza, kandi aca inzira aho zitari.
Ibibazo by’abantu biratandukanye kandi n’uburyo Imana ibibakuramo nabwo buratandukanye. Icyo mpamya ntashidikanya ni uko Uwiteka atakurengeye, ntawakurengera! (2 Abami 6:27).
Umuririmbyi wuzuye Umwuka wera yarateruye ati ”Aho ugejeje ukora Mwami, mbaye ngushimiye...” Umwami Dawidi nawe amaze kwitegereza imirimo yose Imana yakoze ati: ’’Ndashimisha Uwiteka umutima wajye wose, ndatekerereza abantu imirimo yawe yose itangaza....Ndakunezererwa, ndakwishimira. (Zaburi 9:2-3.) ! Imana ikwiye gushimirwa imirimo n’ibitangaza yakoreye abantu muri rusange, dore ko itanarobanura abantu ku butoni, hari ibyo yakoreye buri wese mu rwego rwe.
Ese birashoboka ko hari udafite icyo ashimira Imana? Tujye twibuka ko Imana idakora ibibi kandi itagoreka imanza..... yakwisubiranira umwuka no guhumeka byayo ibyaremwe byose byapfira rimwe. (Yobu 34:12-15)
Ibyakubayeho uyu munsi si byo bizaba ejo, ibyiza, iterambere n’ibindi utagezeho none ushobora kuzabigeraho ubutaha. (Ahari kurira kwararira umuntu nijoro, bwacya mu gitondo impundu zikavuga. Zaburi 30:6).
Imana ni yo ihindura umubabaro kuba imbyino, kandi ishobora no gukenyurura umuntu ibigunira, ikamukenyeza ibyishimo !!! (Zaburi 30:12)
Humura kuko Yesu ari ku ngoma, nta wayimuhirikaho kuko mw’ijuru ni amahoro masa. Ni igihugu kigendera ku mahame menshi meza arimo abiri y’ingenzi : "amahoro", "umunezero" by’iteka . Nawe humura kuko ijuru rirakuzi, rizajya rikuvunguriraho! Amen!


text:
Ibintu bine by’ingenzi mu buzima
Burya iyo wizeye ko ikintu gishoboka, akenshi ukanacyemera bituma ugikora ukitayeho niyo mpamvu mu buzima hari ibintu bine umuntu adakwiye kwirengagiza nibura buri munsi.
Inama ya 1: Kunywa nibura udukombe umunani tw’amazi
Iteka bahora batubwira igitekerezo cyiza cyo kunywa nibura litiro imwe n’igice umunsi ku wundi, ni byiza kwirinda umwuma. mu bushakashatsi bwakozwe bwiswe “Secret de l’eau”, umuhanga Howard Murad yibukije ko igice kinini cy’aho dufatira amazi ari byo turya. Mu mbuto, mu (...)
Burya iyo wizeye ko ikintu gishoboka, akenshi ukanacyemera bituma ugikora ukitayeho niyo mpamvu mu buzima hari ibintu bine umuntu adakwiye kwirengagiza nibura buri munsi.
Inama ya 1: Kunywa nibura udukombe umunani tw’amazi
Iteka bahora batubwira igitekerezo cyiza cyo kunywa nibura litiro imwe n’igice umunsi ku wundi, ni byiza kwirinda umwuma. mu bushakashatsi bwakozwe bwiswe “Secret de l’eau”, umuhanga Howard Murad yibukije ko igice kinini cy’aho dufatira amazi ari byo turya. Mu mbuto, mu mboga, n’ibindi akenshi dusangamo ingano y’amazi yiyongeramo. Murad akomeza avuga ko hari intungamubiri zigaragara mu biribwa nka: ibihaza(ibidegede) n’ibihingwa bivamo ibyangwe ndetse bifite mirongo icyenda ku ijana 90% by’amazi abigize, ariko ntitwakwirengagiza gufata udukombe umunani nibura ku munsi.
Inama ya 2: Kurya nibura uduce dutanu tw’imbuto ndetse n’imboga buri munsi
Ni ukuvuga nibura amafunguro agomba kuba kimwe cya kabiri ari imboga. Birumvikana nk’imbuto umuntu ashobora gukoresha uduce( portions) cyangwa utumanyu, ariko ku mbuto ho siko biri kuko utagereranya cy’inanasi ukakigereranya n’icya Epinard mbisi, ahubwo nibura wafata kimwe cya kabiri cy’amafunguro ari ku isahani kikaba ari imboga, kuko nibura uuntu ashobora kurya bike ariko byiza kuko byose ari intungamubiri zimwe. Ariko akamaro k’ibyo byombi akaba ari uko birinda indwara zirimo iya kanseri.
Inama ya 3: Kutarya inyama kenshi
Inyama zagiye ziba akenshi intandaro y’indwara zagiye zifata abantu ziganjemo izifata umutima, umuntu yavuga ko inyama ari intandaro yo kurwara umutima dore ko ahanini ziba zifite amavuta, iki gitekerezo cyashyizwe ahagaragara mu 2010 n’abashakashatsi muri Kaminuza ya Harvard basanze ibibazo byinshi by’umutima akenshi biterwa n’inyama zahinduwe nka Sosiso(Saucisses), inyama zikase(charcuterie), iziseye n’izindi inyama niyo soko y’intungamubiri zingenzi nka Fer na Zinc. Umuhanga mu by’imirire Carmen mu bushakashatsi yakoze yatangaje ko ari byiza kurya inyama zikase gusa mu bice bitari binini nibura gatatu gusa mu cyumweru.
Inama ya 4: Kwirinda ibiro byinshi
Kurya amafunguro ku rugero rwiza, gukora imyitozo ngororamubiri no kwirinda umubyibuho ukabije. Abaganga bakunze kwiyambaza ingano y’ibinure biri mu mubiri mu rwego rwo gufasha umubiri w’umuntu kuringanira kw’ibiro afite (Indice de Masse Corporelle) ndetse n’indwara y’umubyibuho ukabije izwi nka obesité bigaragara mu bantu banini, abantu benshi baba bifuza kunanuka cyangwa se kugira ibiro bike ariko, nta kwirengagiza ko umuntu ashobora kugira umubyibuho ariko kandi afite ubuzima bwiza, birashoboka ko umuntu yagabanya umubyibuho ukabije afite kandi bitamusabye ibintu bihambaye harimo nko :Gufata amafunguro aringaniye, gukora imyitozo ngororamubiri, birahagije kuyikora nibura iminota mirongo itatu buri munsi no guharanira kugira ubuzima buzira umuze.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Yasuwe : Inshuro 2899 | Ibitekerezo: 0 | Aho ariho: U Rwanda
Ese Kuba Hitwa Nyamirambo Byaturutse he? Menya Amazina Y'Ahantu n'INkomoko Yaho.(Igice cya 1)
Tweet
By Leonce Ukurikiyimfura | November 30, 2016 saa 04:45:39
Mu Rwanda hose usanga usanga hagiye hari uduce cyangwa uturere, imirenge ndetse n'ahantu runaka hagiye hafite amazina atangaje ndetse utapfa kumenyera ubusobanuro ubaye utazi neza inkomoko, amazina nka, Nyamirambo, Bigega, Butansinda bwa Kigoma, Gakinjiro, Mbyo, Gahenerezo ndetse n'ayandi usanga afite inkomoko ndetse inashingiye ku Mateka.
Niyo mpamvu iriba 24.com twahisemo kubashakira amwe mumazina y'ahantu hatandukanye n'Ubusobanuro bwaho. Twifashishije abakuru bazi amateka ndetse n'ibitabo bitandukanye nk' Igitabo cy'insigamigani, igitabo cy'imigani mirere.
Ubusanzwe amazina bwite y’ahantu ashingira ku mateka yagiye aharanga, hamwe na hamwe akagaragaza ubuzima runaka bw’abahatuye, cyangwa agashingira ku bisobanuro abahanze izina bifuje gutanga.
Biragoye kubonera igisobanuro n’inkomoko amwe muri ayo mazina, dore ko nta nyandiko, ubushakashatsi bwakozwe kera cyangwa ubundi buryo bwihariye buhari bwakwifashishwa mu gusobanukirwa icyo ayo mazina yose uko yakabaye avuze.
Cyakora amwe muri yo afite inkomoko n’amateka bizwi, andi akaba ataruka mu ndimi shami zishamikiye ku Kinyarwanda, andi mu ndimi zahoze zivugwa mu mpugu zari zitaraba u Rwanda, hakaba n’andi afite imiterere n’imisusire iteye urujijo, amatsiko cyangwa amakenga.
Hamwe mu hantu hafite inyito zidasanzwe zifatiye ku mateka
1.Nyamirambo: Iri zina rikomoka ku ishyiraniro ryasize imirambo itagira ingano yabuze gihamba, hagati y’impande ebyiri zari zihanganye, Abanyoro n’Abanyarwanda. Imyaka isaga 800 irashize, ariko izina ryo ni karande.
2.Gakinjiro: Nk’uko ijambo riri, bikomoka ku nshinga gukinja, aha hakinjirwaga inka, bidaciye kabiri abantu nabo bakahakinjirwa, mu bihe byitwaga ibyo guca amashu. Izuba rirenze, uwanyuraga mu bikombe by’Agakinjiro yafatwaga nk’uwahaze amagara.
3.Kicukiro: Hahoze hitwa mu Gatare, hakaba icukiro rusange rikomeye ry’inka z’abatware n’abifite. Bagiraga bati “Tujye ku icukiro, bisomwa nka “KW’ICUKIRO” Iyi mvugo yakomeje gukoreshwa, kugeza ubwo “Agatare” kibagiranye hasigara KICUKIRO.
4.Rwamagana: Yahoze muri Kibungo, ubu ni mu Ntara y’Iburasirazuba. Benshi basoma Rwamagana nk’ibiva ku nshinga “Kwamagana”, ariko siko biri, biva ku ijambo “Amagana” rifatiye ku bwinshi bw’amashyo y’inka yahahoze. Mu Kinyarwanda nyacyo “Rwamagana” ntibisomwa nka “Rwabugili” ahubwo bisomwa nka “Kamabuye”
5.Mu Kanogo: Hahoze amazi menshi (Ku mazi), hakaba n’inogo. Ubwo inka z’umwami zahashokaga amazi akaba iyanga zimwe muri zo zikarumanga, umwami yagize ati “Iri si inogo, ndarigaye, ni akanogo”. Izina rifata rityo n’ubu rikiri ikimenyabose.
6.Mburabuturo: Izina rikomoka kuri Serugarukiramfizi waciriwe kuri aka gasozi (ubu kubatseho ishuri CBE/SFB), ahageze abura ibirunge byatumye yirukanwa mu bakomeye, niko kuvuga ati: “Aha si ahantu ho kuba, ni i Mburabuturo, nabaye utura naturanye n’ibirunge”
7.Nzega: Niho hakomoka imvugo “Gukubitirwa ahareba i Nzega”. Ni mu Majyepfo y’u Rwanda, mu yahoze ari Gikongoro.
8.Ngurugunzu: Mu majyaruguru ashyira uburengerazuba bw’u Rwanda. Hibukwa inkomoko y’umugani : “ Nzashira i Ngurugunzu nkiri Ngagi”»,uva kuri Ngagi wari umuherwe wahemukiwe mu buryo bwose bushoboka kubw’ishyari, kugeza ahekuwe n’abashakaga ko yimuka akababisa. Ariko we yaranangiye, aranamba, ati: “Nzashira ingururugunzu nkiri Ngagi”, bisobanuye ngo: “Nzarinda mpfira i Ngurugunzu nkiri uwo namye ndi.”
9.Zoko: Ni umusozi muremure cyane uherereye mu murenge wa Mutete mu karere ka Gicumbi. Amateka agaragaza ko kuri uyu musozi wa Zoko ariho urupfu rwarwaniye inkundura na Cacana wari arurimo umwenda w’inka, ari naho Imana yamutabariye ikamuha inyishyu nubwo bitabujije urupfu kumuhitana. (Umugani ushingiye ku bitekerezo)
10.Budurira: agace gaherereye mu murenge wa Gisozi mu karere ka Gasabo. Abazi amateka yaho bavuga ko hambere hakorerwaga amatara(amatadowa) bitaga ubudurira, yaje no kwitirirwa aka gace.
Bakunzi ba iriba24 mumbabarire Ngarukire hano ,ni aho ubutaha Tubagezaho igice cya kabiri. Murakoze cyane Ntimuzacikwe.
Menya Ikiyaga Gitangaje kiboneka Mu Kirunga cya BUshoke.


text:
Jun 25, 2016 admin Andi makuru 0
Mu mbwirwaruhame aherutse kugeza ku bayoboke b’Itorero rya ADEPR ndetse n’abanyamakuru, Rev. Rurangirwa Emmanuel uyobora ururembo rw’umujyi wa Kigali, yavuze ko igihe kigeze kugira ngo iri Torero rifungure umusozi waryo bwite w’amasengesho uzaba witwa “Karumeli Prayer Mountain”
Ni kenshi byagiye bivugwa mu bitangazamakuru ko abayoboke b’itorero rya ADEPR biyahura mu bihuru, mu masenga y’inyamaswa, mu buvumo butandukanye, ku misozi, mu mazi n’ahandi bashaka Imana batabonera mu nsengero cyangwa se mu ngo zabo.
Ni kenshi kandi inzego z’umutekano zagiye zisaba abantu bose barangwa no kujya gusengera ahantu hatbugenewe kubireka, ariko bene kubikora bagakomeza kuvunira ibiti mu matwi kugeza n’ubwo bamwe muri bo bahasiga ubuzima.
Iki kibazo cyakomeje kubera ingutu Itorero rya ADEPR, maze ururembo rw’umujyi wa Kigali ruhitamo kugura igisambu kinini kiriho umusozi ryise Karumeli Prayer Mountain giherereye ahitwa I Jali kikaba gifite ubuso bwa Hegitari 7. Rev.Rurangirwa yabwiye abanyamakuru ko uyu musozi uzashyirwaho ibintu nkenerwa byose ku buryo abazawugeraho baje kuhasengera abazaba bafite umutekano usesuye.
Mu kiganiro isange.com yagiranye na bamwe mu banyamasengesho bo muri ADEPR bamenyereye ibyo gusengera mu butayu, bayibwiye ko uwo musozi wa Karumeli batajya kuwusengeraho kuko ngo nta bwisanzure bazaba bawufiteho cyane ko akenshi bajya gusengera mu butayu bitewe n’aho umwuka yabayoboye kujya gusengera ahanini biturutse ku buremere bw’ibyifuzo baba basengera.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
HARIGIHE UKENERA ABAKUBWIRA"HOYA" KUGIRANGO UBE UWO UGOMBA KUBA WE!
Mubuzima byinshi tubifashwa n’abantu bagenzi bacu, ndetse ntawabaho ubuzima bwa nyamwigendaho ngo agire icyo ageraho!
Ariko iyo Imana ibona ibyiringiro byawe warabishyize mu bantu gusa,ijya yemera ko haribyo batagukorera kandi babishoboye, ngo nawe ugire icyo wimarira!
Ibi bihe byo kubwirwa "NO"narabisuzumye nsanga bibabaza ubinyuramo,ako kanya ariko wasuzuma ugasanga iyo bitabaho utari kuzagira icyo wimarira, kuko rimwe na rimwe kugira ngo utsinde ABANZI NI NGOMBWA
1.Abaguhemukira batuma ushyira ibyiringiro byawe byose mu Mana Idahinduka
2.Abakwimisha akazi batuma ufunguka ugatangira iyawe Business ugaha abandi akazi
3.Uwukodesha nakubwira nabi bizaba Itangiriro ryo gushaka uko uzubaka iyawe
4.Abagukanga iyo babaye benshi bikugeza kugushira ubwoba
5.Abavandimwe bakugurisha muri Egiputa nka Yosefu, jya umenyako ari Inzira yo kuzabayoborana n’Abanyegiputa
6.Iyo umuryango umwe ufunzwe ni inzira yo kubona undi mushya, aho guta umwanya ugoragoza utari bwongere gufunguka
7.Abakwereka ko bidashoboka, batera Imana kubahinyuza iyo utifatanije nabo
Menya neza ko ibi byose bitagushobokera udafite kwizera muri wowe! kuko iyo ugufite, ntuyoborwa nibyo ureba,cg wumva ahubwo "UYOBOBORWA n’ibyo WIZEYE" 2kor5:7
Kwizera ni imbaraga zituma udata umwanya kubitagenze neza Ako kanya,ni amaso akwereka icyo satani ashaka kurwanya muri wowe, ni ibyiringiro bikumvisha ko wowe n’Imana nta kure habi mutava,kandi nta kure heza mutagera! Ni ijwi rikongorera ko Umukiranutsi atabeshwaho n’abamukomera amashyi,ntanahungabanwa n’abatamwumva ahubwo abeshwaho no kwizera Roma1:17
Nibigufasha ubisangize abandi!
Pastorviva.pcm@gmail.com
POWER OF CHANGE
MINISTRIES


text:
Umva kimwe mu bintu bibabaza Imana!
Umwami Uwiteka aravuga ati : “ Ndirahiye, sinezezwa no gupfa k’umunyabyaha, ahubwo nezezwa nuko umunyabyaha ahindukira, akava mu nzira ye maze akabaho” Ezekiyeli 33: 11
Hari indirimbo ivuga ngo “ impanuka y’imodoka siyo mpanuka gusa, no gupfa udafite Yesu iyo nayo ni impanuka. Kuko bayita impanuka! Nuko umuntu aba atunguwe kandi yari yarabonye uburyo bwiza bwo kwakira Yesu nk’Umwami w’ubugingo bwabo ariko bikaba btagishobotse.
Imana nayo ituma umuhanuzi Yeremiya, ngo agende abivuge cyane, ko itanejejwe n’ukuntu abantu bakomeje kuba mu burushyi bwo mu byaha, bakomeje gukubitwa inkoni zo mu byaha, kuko nk’uko mubizi ibihembo by’ibyaha n’urupfu, kandi satani ahemba nabi.
“Ndirahiye, sinezezwa no gupfa k’umunyabyaha, ahubwo nezezwa nuko umunyabyaha ahindukira, akava mu nzira ye maze akabaho”
Hari umuntu wigeze kwicwa avuye kwiba ariko mu kumushyingura kwari ukumujugunya mu mwobo nta jambo narimwe rigeretsweho, nta ndirimbo , nta marira haba no ku muryango we! Ibyo bintu nabitinzeho cyane ndavuga nti mbega ukuntu abanyabyaha bapfa nabi. Uwo rero nuko yafatiwe mu cyuho ariko abenshi bapfa nuko bagenda, bagenda batanabonye uburyo bwo kwiyunga n’Imana, ari nabyo twita urupfu rw’iteka, mbega ukuntu bibabaje! Nubwo hari ababyemera ko nyuma yuko gupfa umuntu atihannye haba hari andi mahirwe ariko njye sinjya mbyemera, umuntu yihana ku giti cye agifite ubwenge no gutekereza kuko ngo ikuzimu aho tujya nta mirimo nta n’imigambi.
Umubwiriza yaranditse ngo nkuko amafi afatwa mu rushundura niko n’umuntu atungurwa n’urupfu igihe atazi, ariko byaba bibabaje ubaye warashoboye gufata indi myanzuro ikemeye y’ubuzima bwawe, ariko ukananirwa gufata imyanzuro y’ubugingo.
Imana ntinejejwe no gupfa k’umunyabyaha ahubwo ishimishwa nuko yihana akareka inzira ye mbi maze akabaho. Umunyabyaha ni umuntu wese ukora ibyo Imana idashaka aribyo : Kwiba, gutukana, kubeshya, gusambana, kuroga, kwica, kutumvira ibyo Imana igutegeka….
Ibihe byiza
Alice Rugerindinda


text:
- umubavu.com
- ikinyarwanda
- english
- french
-
Hashije iminsi NYIRAHABINEZA Jane atangaje ko kumurongora neza byatunye yiteza Imbere abantu ntibabivuga ho rumwe bibaza uburyo bishoboka, ubu arasobanura uburyo byatunye yiteza imbere we n’uwo bashakanye.
Mu kiganiro kirambuye yagiranye n’umubavu.com yavuze ko biteje imbere we n’umugabowe nyuma yo gukora imibonano bakagera kubyishimo bye byanyuma bigatuma biteza imbere k’uburyo ubu bamaze kuzuza inzu igerekeranye.
Ibi ngo ntabwo bapfuye kubigeraho gusa ahubwo kubera uburyo bakoraga imibonano ntibagere kubyishimo byayo byamyuna bya tumaga batajya inama z’uko batera imbere bahoranaga amaganya.
Ariko bamaze gusobanukirwa neza n’uko umuntu yubaka urugo akagera kubyishimo bya nyuma [kurangiza] batangiye kujya inama Nyirahabineza Jane atangira kumva ababajwe n’uko umugabo akora wenyine nawe atangira kumufasha gukora bibyo bituma biteza imbere.
- Nyirahabineza Jane ari gusobanura imiti akoresha
Yagize ati : “ Bamwe barampamagaraga bakambwira ngo Jane uri muzima urumusazi bamwe bakaza guhinyuza [….] ntabwo intego ari imibonano ; ntabwo abantu babereyeho guhora bakora imibonano [...] ntitwavuga ko bishobora kuzana umugati 100% ahubwo gukora mukagira urukundo bigahuza ubumwe bwa babandi babiri bakaba umuntu umwe bituma batera imbere, ariko ibyo bintu byo kuza ngo reka dukore imibonano ibyo bintu ntabwo byazana umugati ; ahubwo birabahuza mugahuza ibitekerezo mukaganira umwe agahangayikira undi noneho Imana igashyira umugisha mu byo mukora.”
- Ari kugurisha imiti akoresha
Yakomeje avuga ko ingo z’iki gihe usanga umugabo arara ukwe n’umugore nawe ugasanga arara ukwe ibyo ngo ntibyatuma abantu biteza imbere, ashishikariza abashakanye kutagira umwanda kuko nabyo bishobora kuba imbarutso yo gutandukana kw’abashakanye umwe agatinya kubwira undi ikibazo gihari.
Ubushakashatsi bwakonzwe mu mwaka wa 2014 kugeza 2015 bwagaragaje ko abagore bafite imyaka iri hagati ya 15-49 bahohoterwa n’abagabo babo kukigero cya 22% naho abagabo bahoterwa n’abagore babo bo bangana 8%, abatuye mu mugi akaba aribo bahura n’ihohoterwa cyane.
Kanda hano ureba video hano
- Iyi ni imwe mu mikiti akoresha
- Aragisha Inama:Yaransindishije antera inda none ncikiriza amashuri none nariyanze
- Gusambanya ihene, gusambana na se, gusambana na nyirabukwe, nibyo byaha byavuzwe mu nsengero muri 2016
- Kigali : Umugabo yakoze agashya yishyuza umugore we fagitire y’indaya yarongoye imbere y’umuryango we
- Umugabo yasambanyije akana ke k’imyaka 4 karapfa
- Hubatswe ubuvumo bugezweho bwo kwihishamo ku munsi w’imperuka ubwo isi izaba iri kurimbuka-REBA AMAFOTO MENSHI HANO
- Menya ibintu 11 abantu bahuriraho mu nzozi n’ ibisobanuro byazo
- Dr. Nyirinkwaya aramutse adusabye ko dukorana imibonano mpuza bitsina twabyemera tutitaye ko dufite abagabo
- Uburozi buravuza ubuhuha mu murenge wa Bumbogo, umwe amaze gupfa nyuma yo kuroga abantu 7 icyarimwe
- Ubuhamya,Yamaze imyaka 18 ihwa ry’ifi ryaramujombye mu kanwa, amara imyaka itanu yarabaye pararize
- Rulindo : Umugore yafatanywe ihene yibye agiye kuyishyira mu mufuka
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu